3. การประกอบธุรกิจของแต่ละสายผลิตภัณฑ์

3.1 ธุรกิจการผลิตภาพยนตร์โฆษณา

3.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1.ผลิตภัณฑ์หรือบริการของบริษัท เป็นการให้บริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที หรือนานกว่านั้น เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา
และความสามารถของผู้ผลิตภาพยนตร์โฆษณาในการสื่อแนวความคิดดังกล่าวต่อผู้ชม
โดยที่ผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ รวมทั้งความพร้อม
ความชำนาญของผู้ผลิตแต่ละรายทั้งในเรื่องนักแสดง , ทีมงาน , เสื้อผ้า , อุปกรณ์
และการจัดหาสถานที่ , กล้องและการตัดต่อ

2.การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัทที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาของกลุ่มบริษัทแม็ทชิ่งดำเนินงานผ่านบริษัท แม็ทชิ่ง สตูดิโอ จำกัด
(มหาชน) และบริษัทย่อย (บริษัท แฟ็ทแมน แอนด์ ลิตเติ้ลบอย จำกัด และบริษัท กู๊ดดี้ฟิลม์ บีเคเค
จำกัด ) โดยธุรกิจผลิตภาพยนตร์โฆษณาสามารถสร้างรายได้ให้แก่กลุ่มแม็ทชิ่ง ในปี 2550 เท่ากับ
324.48 ล้านบาท หรือคิดเป็นร้อยละ 49.93 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำและระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มบริษัทในธุรกิจผลิตภาพยนตร์โฆษณา สามารถแบ่งออกได้เป็น 2 กลุ่มใหญ่ๆ
ตามลักษณะการติดต่อ คือ

1.กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์ บริษัทตัวแทนโฆษณา
จะเป็นผู้คิดรูปแบบโฆษณาที่ต้องการ (Storyboard) และจะทำการว่าจ้างผู้ผลิตภาพยนตร์โฆษณา
(Production House) เพื่อผลิตภาพยนตร์โฆษณาดังกล่าวต่อไป
ทำให้บริษัทตัวแทนโฆษณายังคงเป็นกลุ่มลูกค้าหลักที่สร้างรายได้มากกว่า90%
ของรายได้จากการผลิตภาพยนตร์โฆษณาทั้งหมดของกลุ่มบริษัทแม็ทชิ่ง ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย เวียดนาม และสิงคโปร์
ซึ่งปัจจุบันมีสัดส่วนรายได้ในการผลิตโฆษณาต่างประเทศอยู่ที่ร้อยละ 35.21
จากรายได้ในการผลิตโฆษณาทั้งหมด

2.กลุ่มบริษัทผู้เป็นเจ้าของผลิตภัณฑ์หรือบริการโดยตรง (Non-Agency) คือ บริษัท
ห้างร้านเอกชนรวมถึงองค์กรของรัฐบาลและรัฐวิสาหกิจ
ที่สามารถกำหนดแนวทางโฆษณาและประชาสัมพันธ์ได้เอง
จึงสามารถลดขั้นตอนผ่านบริษัทตัวแทนโฆษณาได้

โดยสรุปการสร้างความสำเร็จของกลุ่มบริษัทแม็ทชิ่ง
มาจากความชำนาญในการผลิตภาพยนตร์โฆษณาระดับมืออาชีพ
รวมทั้งการให้บริการและการสร้างความสัมพันธ์ที่ดีของกลุ่มบริษัทต่อลูกค้าทั้ง 2 กลุ่มอย่างดีเยี่ยม
ทำให้ในช่วงปี 2549-2550 กลุ่มบริษัทแม็ทชิ่งมีรายได้เฉพาะจากการรับผลิตภาพยนตร์โฆษณา
จากลูกค้าดังกล่าว ซึ่งสามารถแบ่งสัดส่วนได้ดังนี้

แบ่งตามประเภทลูกค้า*

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.49 |       | .ธค.50 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| บริษัทตัวแทนโฆษณา (Agency)           | 479.47 | 41    | 274.44 | 36    |
+-----------------------------------+--------+-------+--------+-------+
| บริษัทเจ้าของผลิตภัณฑ์ / บริการ          | 36.92  | 14    | 24.04  | 12    |
+-----------------------------------+--------+-------+--------+-------+
| รวม                               | 516.39 | 55    | 228.43 | 48    |
+-----------------------------------+--------+-------+--------+-------+

แบ่งตามแหล่งที่มาของรายได้

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.49 |       | .ธค.50 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| รายได้จากในประเทศ                  | 334.52 | 43    | 226.20 | 40    |
+-----------------------------------+--------+-------+--------+-------+
| รายได้จากต่างประเทศ                 | 181.87 | 12    | 72.31  | 8     |
+-----------------------------------+--------+-------+--------+-------+
| รวม                               | 516.39 | 55    | 298.51 | 48    |
+-----------------------------------+--------+-------+--------+-------+

* บริษัท กู๊ดดี้ฟิล์ม บีเคเค จำกัด (GF) จ้างให้ บริษัท แม็ทชิ่ง สตูดิโอ จำกัด (มหาชน) (MS)
เป็นผู้ผลิตภาพยนตร์โฆษณาให้แก่ลูกค้า GF

* บริษัท แม็ทชิ่ง สตูดิโอ จำกัด (มหาชน) (MS) ว่าจ้างให้ บริษัท แฟ็ทแมน แอนด์ ลิตเติ้ลบอย
จำกัด (FT) เป็นผู้ผลิตภาพยนตร์โฆษณาที่งบประมาณไม่สูง

3.1.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

กล่าวคือ เป็นขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยกระบวนการในขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อมีการตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอ
ซึ่งการจัดหาสถานที่จะต้องมีการคำนึงถึงความสะดวกสบายในการถ่ายทำ
ความเหมาะสมของสถานที่กับลักษณะของสินค้าที่จะนำเสนอ งบประมาณที่จะต้องใช้ในการเช่าสถานที่
และเป็นสถานที่ที่ตรงตามแนวคิด(Concept) ในการทำโฆษณาดังที่ได้มีการตกลงกันไว้
ฐานข้อมูลสำหรับสถานที่ถ่ายทำ นับเป็นหัวใจสำคัญสำหรับวงการภาพยนตร์โฆษณา
ซึ่งบริษัทได้เตรียมพร้อมด้านความชำนาญ พร้อมทั้งทีมงานมืออาชีพในด้านนี้
อีกทั้งมีการปรับปรุงฐานข้อมูลสารสนเทศด้านนี้อยู่ตลอดเวลา

1.3 การคัดเลือกผู้แสดง (Casting)
ผู้แสดงถือเป็นองค์ประกอบสำคัญในการผลิตภาพยนตร์โฆษณาว่าจะประสบความสำเร็จหรือไม่
ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
ทั้งนี้จะสรรหาหรือคัดเลือกผู้แสดงจาก 1)
ฐานข้อมูลของกลุ่มบริษัทซึ่งมีหน่วยงานที่ทำการคัดเลือกผู้แสดงไว้
โดยมีการเก็บข้อมูลของผู้ที่มาคัดเลือกไว้ แยกเป็นกลุ่มๆ เพื่อง่ายต่อการคัดเลือก 2)
บริษัทผู้จัดหาผู้แสดง (Modeling) และ 3)
นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย กลุ่มบริษัทแม็ทชิ่งมีทีมงานที่ชำนาญ
จัดเตรียมอุปกรณ์ประกอบฉาก และฝ่ายเครื่องแต่งกาย เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำซึ่งครอบคลุมรายละเอียดในการถ่ายทำทุกอย่างตั้งแต่ ฉาก
มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว
ทางทีมงานผู้รับผิดชอบจะมีการประชุมถึงความคืบหน้าและทำความเข้าใจในการปฏิบัติงาน
หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 .ขั้นตอนการถ่ายทำ (Production)

กล่าวคือ เป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งเป็นองค์ประกอบที่สำคัญของขั้นตอนนี้ คือ ผู้กำกับภาพยนตร์โฆษณา ( Director )
เนื่องจากเป็นผู้ทำความเข้าใจบทภาพยนตร์( Storyboard )
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่นๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 ทีมผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Producer
Assistant)

2.2 ทีม Production Service คือทีมงานที่ช่วยให้การผลิตของทีมผู้ผลิตนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง(Casting) ฝ่ายศิลปกรรม (Art)

3. ขั้นตอนหลังการถ่ายทำ (Post – Production)

กล่าวคือ หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering)
เรียบร้อยแล้ว ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special Effect , Computer Graphic ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ (Post)
ประกอบด้วยบุคลากรที่มีความสามารถในด้านเทคนิคและความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

เห็นได้ว่าองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มบริษัทแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย
ในส่วนของบุคลากร ณ วันที่ 31 ธันวาคม 2550
บุคลากรในฝ่ายการผลิตภาพยนตร์โฆษณาที่อยู่ในสังกัดบริษัท มีจำนวนทั้งสิ้น 107 คน
โดยเป็นผู้กำกับที่อยู่ในสังกัดจำนวน 10 คนและผู้กำกับนอกสังกัด อีกจำนวน 1 คน
ซึ่งสามารถผลิตภาพยนตร์ให้แก่บริษัทได้ทั้งสิ้น 156 เรื่องในปี 2549
และผลิตภาพยนตร์โฆษณาจำนวน 106 เรื่องในปี 2550 ลดลงคิดเป็นร้อยละ 32.05
ซึ่งสัดส่วนที่เพิ่มลดลงทั้งจากภาพยนตร์โฆษณาในประเทศและต่างประเทศ

ตารางกำลังการผลิตภาพยนตร์โฆษณาในปี 2549 และ 2550

  ----------------------- ----------------------- -----------------------
  รายการ                  มค.-ธค.2549             มค.-ธค.2550

  ภาพยนตร์โฆษณาในประเทศ    122                     96

  ภาพยนตร์โฆษณาต่างประเทศ   34                      10

  รวม                     156                     106
  ----------------------- ----------------------- -----------------------

3.1.3 การตลาดและภาวะการแข่งขัน

ในปี 2550 เศรษฐกิจไทยประสบปัจจัยลบหลายด้าน ทั้งสถานการณ์ทางการเมือง
ค่าเงินบาทที่แข็งค่าขึ้นต่อเนื่อง ตลอดจนการปรับขึ้นของราคาน้ำมัน และความเชื่อมั่นผู้บริโภคลดลง
ส่งผลให้เจ้าของสินค้าและบริการหลายรายต่างพยายามบริหารต้นทุนให้มีประสิทธิภาพมากที่สุด
รวมถึงปรับลดค่าใช้จ่ายโดยเฉพาะงบประมาณเพื่อการโฆษณาในสื่อหลักที่มีต้นทุนสูง ทั้งนี้
จากรายงานตัวเลขของนีลเส็น มีเดีย รีเสิร์ช พบว่า
อุตสาหกรรมโฆษณาเติบโตลดลงต่อเนื่องเป็นปีที่ 3 โดยปี 2548 ขยายตัว 5.7% ปี 2549 ขยายตัว
4.95% ปี2550ขยายตัวเพียง 2.54%
โดยการเติบโตของธุรกิจโฆษณาที่ลดลงมีผลจากทั้งการเปลี่ยนแปลงทางกฎหมายและข้อบังคับของรัฐ
อาทิเช่น ร่างพระราชบัญญัติ การบริโภคยาสูบและเครื่องดื่มแอลกอฮอล์ และ
ค่าเงินบาทที่แข็งค่าขึ้นประมาณ 6.29% ส่งผลกระทบต่อภาคการส่งออก
(ซึ่งการผลิตภาพยนตร์โฆษณาก็มีลักษณะการส่งออกไปยังต่างประเทศเช่นกัน)
ทำให้เกิดการแข่งขันที่รุนแรงและจากบริษัทผู้ผลิตภาพยนตร์โฆษณาที่มีการตัดราคากันอย่างรุนแรง
ทั้งๆ ที่ต้นทุนการผลิตมีแนวโน้มสูงขึ้นอย่างต่อเนื่อง
บริษัทเจ้าของสินค้าและบริการมีการเปลี่ยนรูปแบบจากการใช้สื่อโฆษณาระดับมวลชน (Mass Media
or Above the line) เช่น จากภาพยนตร์โฆษณาทางโทรทัศน์ วิทยุ ไปใช้สื่อ Below the
line เช่น กิจกรรมอีเว้นท์ (Event), โดยการเป็นเจ้าภาพในการจัดกิจกรรมต่างๆ,
การขายตรงและ การโฆษณาทางอินเตอร์เน็ท
และสื่ออื่นๆที่มีราคาสื่อถูกกว่าเห็นได้ชัดจากการเติบโตของสื่อโรงภาพยนตร์ ที่เติบโตมากถึง
110.5% เพื่อเน้นผลลัพธ์ทางการขายให้ตรงกลุ่มเป้าหมาย และลดค่าใช้จ่ายในการโฆษณาลง
ซึ่งเป็นการปรับตัวด้านการตลาด
เหตุจากความไม่มั่นคงทางการเมืองที่ส่งผลกระทบต่อความเชื่อมั่นของผู้บริโภค
ทำให้ยอดขายของผลิตภัณฑ์และห้างร้านต่างๆลดลง
ที่ส่งผลกระทบต่องบประมาณในส่วนการผลิตภาพยนตร์โฆษณา ที่เป็นส่วนหนึ่งของงบประมาณการตลาด
“above the line marketing” อย่างชัดเจน

ในปี 2550 ตัวเลขบ่งชี้การเติบโตของเศรษฐกิจในประเทศ อยู่ที่ระดับการเติบโต 4.80 %

สำหรับในปี 2550 อุตสาหกรรมโฆษณามีการเติบโตโดยรวมเท่ากับ 2.50% ซึ่งมีค่าโฆษณาเท่ากับ
92,010 ล้านบาท ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2549 และ 2550

  หน่วย : ล้านบาท

  ------------------- ---------- -------- ---------- ------- -------- ---------
  สื่อ                  2549                2550               ผลต่าง    

                      ล้านบาท     %        ล้านบาท     %       ล้านบาท   %

  โทรทัศน์              53,473     59.59    53,484     58.13   11       0.02

  วิทยุ                 6,596      7.35     6,401      6.96    -(195)   -(2.96)

  หนังสือพิมพ์            15,425     17.19    15,826     17.20   401      2.60

  นิตยสาร              6,179      6.89     5,903      6.42    -(276)   -(4.47)

  ภาพยนตร์             2,086      2.32     4,391      4.77    2,305    110.50

  สื่อกลางแจ้ง           4,667      5.20     4,480      4.87    -(187)   -(4.01)

  สื่อเคลื่อนที่ (Transit)  994        1.11     956        1.04    -(38)    -(3.82)

  สื่อในห้าง (In-Store)  314        0.35     570        0.62    256      81.53

  รวม                 89,735     100.00   92,010     100     2,275    2.54
  ------------------- ---------- -------- ---------- ------- -------- ---------

แหล่งที่มา : Nielsen Media Research , มีการปรับปรุงตัวเลขในปี 2549

ยอดค่าใช้จ่ายโฆษณาผ่านสื่อต่างๆ ในปี 2550 (หน่วย ล้านบาท)

จากตารางการเปรียบเทียบความเติบโตของค่าใช้จ่ายสื่อโฆษณาปี 2549-2550
ซึ่งเป็นผลจากการสำรวจของนีลสัน มีเดีย (Neilsen Media Research) ในปี 2550
มีสัดส่วนมูลค่าการตลาดทางสื่อโทรทัศน์มากที่สุด โดยมีค่าใช้จ่ายเท่ากับ 53,484
ล้านบาทหรือคิดเป็นอัตราการเติบโตประมาณ 0.02 % เมื่อเปรียบเทียบกับปีที่ผ่านมา
ในขณะที่รองลงมาคือ สื่อหนังสือพิมพ์ 15,826 ล้านบาท เพิ่มขึ้น 2.60 % และสื่อวิทยุ 6,401
ล้านบาทซึ่งลดลง 2.96% เมื่อเปรียบเทียบกับปีที่ผ่านมา การใช้จ่ายผ่านสื่อต่างๆ
มีอัตราการเติบโตค่อนข้างต่ำ ยกเว้นสื่อโฆษณาในโรงภาพยนตร์ และสื่อในห้างเนื่องจาก
การเติบโตของจำนวนโรงภาพยนตร์ และอัตราค่าเวลาของสื่อโทรทัศอยู่ในอัตราที่สูงมาก
ประกอบกับสภาพเศรษฐกิจและการเมืองที่ไม่เอื้ออำนวยต่อธุรกิจต่างๆ รวมทั้งธุรกิจโฆษณา
ทำให้ลูกค้าสนใจลองการโฆษณาในสื่อใหม่ๆ เช่นการโฆษณาในโรงภาพยนตร์
และสื่อในห้างที่ใกล้ชิดผู้บริโภคอย่างสูง และบริษัทชั้นนำ 10
อันดับแรกมีการใช้จ่ายงบโฆษณาผ่านสื่อต่างๆ ในปี 2550 รวมกันกว่า 16,565 ล้านบาท คิดเป็น
18% ของค่าใช้จ่ายสื่อรวม
ทั้งนี้เป็นผลมาจากการใช้จ่ายงบโฆษณาของธุรกิจในกลุ่มสินค้าอุปโภคบริโภคทั่วไป
โดยเฉพาะเครื่องสำอางบำรุงผิว ร่างกาย ยาสระผม ธุรกิจโทรศัพท์เคลื่อนที่
กลุ่มธุรกิจรถยนต์และน้ำมัน เหล่านี้เป็นต้น

สำหรับสภาวะเศรษฐกิจในปี 2550 เป็นช่วงการเปลี่ยนถ่ายในด้านการเมืองต่อจากในปี2549
จากเหตุการณ์ทางชายแดน 3 จังหวัดภาคใต้และการเกิดโรคระบาดเนืองๆ
นโยบายด้านการเงินต่อเสถียรภาพทางการเงินและตลาดทุน
ยังผลให้มีการชะลอตัวทางด้านเศรษฐกิจ ในปี 2550เศรษฐกิจเติบโตที่ 4.8 % ทั้งนี้เป็นผลมาจาก
การส่งออกเป็นหลัก
และการที่นักธุรกิจทั้งในและต่างประเทศคาดพยายามพยุงเศรษฐกิจจนถึงช่วงปลายปีที่มีการจัดการเลือกตั้งและได้รัฐบาลที่ถูกต้องตามรัฐธรรมนูญ
ทำให้ความมั่นใจของนักธุรกิจและประชาชนเพิ่มขึ้น กอปรกับเร่งเตรียมงานสำหรับปี 2550
อันนับเป็นปีแห่ง มหามงคลเฉลิมพระชนม์มายุครบ 80
พรรษาขององค์พระบาทสมเด็จพระเจ้าอยู่หัวภูมิพลอดุลยเดช มหาราชของปวงชน ชาวไทย
ซึ่งนับเป็นงานใหญ่ต่อเนื่องมาจากปี 2549 ซึ่งทรงครองราชย์ครบ 60 ปี

-   ภาวะการแข่งขันและกลยุทธ์ทางการตลาด

จากสภาพเศรษฐกิจในปี
2550ที่ส่งผลให้ลูกค้าของบริษัทชะลอการใช้จ่ายและลดงบประมาณในการว่าจ้างผลิตภาพยนตร์โฆษณา
เพื่อรอดูสถานการทางเศรษฐกิจและการเมือง และแนวนโยบายของรัฐบาลใหม่
ลูกค้าบางรายใช้โฆษณาเก่าที่เคยใช้มานานแล้วมา เพื่อการประหยัดค่าผลิตโฆษณา
นอกจากนั้นลูกค้าประเภทบริษัทตัวแทนโฆษณาพยายามควบคุมต้นทุนและลดต้นทุนการผลิตภาพยนตร์โฆษณา
และเน้นไปใช้งบการโฆษณาในด้านการจัด event promotion
และกิจกรรมส่งเสริมการขายแบบอื่นที่ให้ผลกับยอดขายโดยตรงมากขึ้น

จากสภาพการในปัจจุบันทำให้บริษัทต้องทำการปรับเปลี่ยน
โครงสร้างการดำเนินธุรกิจโดยพยายามลดต้นทุนในทุกๆด้านเพื่อเพิ่มความสามารถในการแข่งขัน
และปรับเปลี่ยนกลยุทธ์โดย
เร่งสร้างทีมใหม่ทั้งในส่วนผู้กำกับและส่วนสนับสนุนโดยเฉพาะทีมงานฝ่ายผลิตอย่างต่อเนื่อง อาทิเช่น
จัดให้มีการประชุมระหว่างทีมงาน การฝึกอบรม และการพบปะลูกค้า
การสร้างความสัมพันธ์ทั้งในแนวกว้างและแนวลึก ในระดับทีมผู้บริหารกับตัวเจ้าของสินค้าและบริการ
หรือในระดับตัวแทนโฆษณา และหรือ ในส่วนลูกค้ากับทีมงานฝ่ายผลิต
เพื่อตอบโจทย์ต่อลูกค้าในวัตถุประสงค์ด้านการตลาด-การขายอย่างสูงสุด
บริษัทยังเน้นกลยุทธ์ในการขยายตลาดใหม่เช่นตลาดสำหรับสินค้าอุปโภคบริโภค
งานที่เน้นความงามของผิวพรรณ สุขภาพดี
โดยได้เร่งสร้างและสรรหาผู้กำกับภาพยนตร์โฆษณาที่มีความรู้ความสามารถใหม่
กอปรกับการร่วมมือร่วมใจในการผนึกกำลัง (synergy)
ระหว่างบริษัทในเครือในการแสวงหาลูกค้าและตอบโจทย์ในการสร้างแบรนด์
ยี่ห้อตราสินค้าแบบครบวงจร ทั้งทางผลิตภาพยนตร์โฆษณา การจัดอีเว้นท์ และ การใช้สื่ออื่น ๆ
ที่มีในบริษัทกลุ่มแม็ทชิ่ง อย่างต่อเนื่อง

บริษัทกลุ่มแม็ทชิ่ง ซึ่งดำเนินธุรกิจผลิตภาพยนตร์โฆษณามากกว่า 15 ปี
ได้สร้างผลงานมากมายโดยบริษัทได้รับการยอมรับในผลงานยอดเยี่ยม มากกว่า 500 รางวัล
จากทั่วโลกในการเป็นผู้นำผู้ผลิตภาพยนตร์โฆษณาคุณภาพมาโดยตลอด
ครอบคลุมลูกค้าทั้งภายในประเทศและภายนอกประเทศ โดยมีมากกว่า 10 ประเทศ เช่น ญี่ปุ่น จีน
อินโดนีเซีย เวียดนาม ฟิลิปปินส์ สหรัฐอเมริกา เป็นต้น ในปีที่ผ่านมา
บริษัทได้ผลิตผลงานภาพยนตร์โฆษณาที่ทรงคุณค่าและเป็นที่ยอมรับทั้งในลูกค้าและประชาชนทั่วไป เช่น
“จิ้งจก” กระเบื้อง โอลิมปิค, “4 Weeks Test” สมูทอี , “ภูฏาน” DTAC, “Crocodile
bird” เดนทีน เหล่านี้เป็นต้น. และงานของบริษัทที่ได้รางวัลจากต่างประเทศในปี 2550มี
“จิ้งจก” กระเบื้อง โอลิมปิคที่ได้รางวัลการผลิตดีที่สุดในโลกจากงานโฆษณาทั้ง 4ทวีปทั่วโลกและ
รางวัล Silver Lion จาก Cannes ประเทศฝรั่งเศษ ส่วนงาน “4 Weeks Test” ของสมูทอี
ได้รางวัลโฆษณาโทรทัศน์ประเภทเครื่องสำอางยอดเยี่ยมในออสเตรเลีย และงาน “Crocodile
bird” ได้รางวัง Bronze Lion จาก Cannes เช่นกัน.
คาดว่าแนวโน้มของอุตสาหกรรมรมโฆษณาในปี 2551 จะต้องมีการขยายตัว
เนื่องมีจากการชะลอการใช้งบโฆษณาในปี 2550 ไว้เป็นจำนวนมาก

-   การวิเคราะห์คู่แข่ง

สภาพตลาดการแข่งขันโดยรวมของธุรกิจผู้ผลิตภาพยนตร์โฆษณา ในช่วงปีที่ผ่านมา
สภาพตลาดแบ่งได้เป็น

1.  บริษัทขนาดใหญ่ หรือบริษัทที่มีเครือข่ายหรือบริษัทลูก ที่มีผู้กำกับมากกว่า 3 คนขึ้นไป เช่น
    ฟิโนมิน่า

สยามสตูดิโอ ฟิล์มแฟคตอริ่ง

2.  บริษัทขนาดกลาง ที่มีผู้กำกับไม่เกิน 3 คน เช่น มักกี้มัก ไตรตั้น ซันไชน์
    ซึ่งเกิดใหม่มาเป็นจำนวนมาก

3.  บริษัทขนาดเล็ก ที่มีผู้กำกับเพียง 1 คน เช่น ช่างสิบหมู่ ถ่ายสะดวก บายอัส

  คู่แข่งโดยตรงของกลุ่มบริษัท

1.  บริษัท ฟิโนมิน่า จำกัด เปิดดำเนินกิจการตั้งแต่ 1992 โดยมีผู้กำกับที่ถือเป็นอันดับต้นๆ
    ของประเทศ และได้ขยายธุรกิจโดยเปิดบริษัท โปรโมโฟเบีย จำกัด และบริษัท ต้องตา จำกัด
    เพื่อรองรับตลาดที่ใช้กลยุทธ์ด้านราคา และขยาย PHENOMENA MOTION PICTURE
    ที่ร่วมทุนกับทาง GMM PICTURE ในการสร้างภาพยนตร์ไทย

จุดแข็ง : ทิศทางการผลิตงานของผู้กำกับหลักที่ชัดเจน แตกต่าง
และมีผลงานที่สร้างชื่อเสียงในระดับนานาชาติ

2.  บริษัทในเครือของสยามสตูดิโอ ถึงแม้บริษัท สยามสตูดิโอ จำกัด จะเปิดมาเป็นเวลานาน
    และอาจไม่ได้มีชื่อเสียงเช่นเดียวกับในอดีต
    แต่มีการขยายกิจการโดยเปิดบริษัทลูกเพื่อมารองรับตลาดใหม่ๆ เช่น เมซอง บัณฑิต
    มาโชแมงโก้ รวมไปถึงเปิดกิจการด้าน Post Production หลายแห่ง เช่น คัทติ้งเอจ
    จิงเกิ้ลเบล ซีเนซาวน์ ฯลฯ

จุดแข็ง : การมีบริษัทลูกหลากหลายเพื่อจับตลาดที่แตกต่างกัน

3.  บริษัท ฟิล์มแฟคตอริ่ง จำกัด ดำเนินกิจการโดยผู้กำกับหลักๆ สองท่าน ในปีที่ผ่านมาเปิดบริษัท
    กู๊ดบอย จำกัด เพื่อขยายตลาดโดยใช้ผู้กำกับหน้าใหม่

จุดแข็ง : ผู้กำกับหลักมีผลงานต่อเนื่อง มีสไตล์ที่ชัดเจนเป็นที่รู้จักในวงการมานาน

-   กลยุธการแข่งขันในปี 2551

ในปี2551 บริษัทวางโครงการ “Director Plaza” ออกเป็น 5
หน่วยเพื่อตอบรับความต้องการของลูกค้าที่แตกต่างกัน บริษัทนายหน้าโฆษณา คือ 1.Creative
Agency, 2. Client Service Agency , 3. Network Agency และและ
ลูกค้าที่ไม่ได้ติดต่อผ่านบริษัทตัวแทนโฆษณาคือ 4. บริษัททั่วไป 5. หน่วยงานของรัฐบาล

คาดว่าแผนดังกล่าวจะทำให้บริษัทสามารถสนองความต้องการของลูกค้าได้ถูกจุดมากขึ้น
และยังช่วยลดต้นทุนคงที่
ที่ไม่จำเป็นลงด้วยการบริหารและเลือกใช้ผู้กำกับการผลิตงานโฆษณาทั้งในบริษัทและ freelance
นอกจากนั้นบริษัทได้จัดรายการ “Young Blood”
ขึ้นเพื่อคัดเลือกและฝึกฝนผู้กำกับหน้าใหม่ของบริษัท อย่างละเอียด

ในอนาคตบริษัทกลุ่มแม็ทชิ่ง จะยังคงเพิ่มขีดความสามารถในบุคลากรและการสร้างสรรค์ผลงาน
รวมทั้งคงปรับฐานการผลิตโดยเน้นการเพิ่มประสิทธิภาพควบคู่กันไป
บริษัทยังคงยึดมั่นในคำสัญญาที่จะสร้างสรรค์ผลงานคุณภาพและทำกำไรสูงสุดให้กับผู้ถือหุ้นอย่างมั่นคงสืบไป

-   งานที่ยังไม่ส่งมอบ

ไม่มี

3.2 ธุรกิจให้เช่าอุปกรณ์และบริการ

3.2.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร และภาพยนตร์โฆษณาทางโทรทัศน์
ซึ่งผ่านการดำเนินงานของบริษัท เกียร์เฮด จำกัด โดยอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น 35 MM , 16 MM , HD ,HDV, DV และ High Speed Degital
Camera

- อุปกรณ์ไฟ เช่น Tungsten ,Daylight ,Florescent และ Lighting Grip

- อุปกรณ์เสียง เช่น เครื่องบันทึกเสียง , เครื่องผสมเสียง และไมโครโฟน

- อุปกรณ์กริ๊ป เช่น เครน , ดอลลี่ และ Remote Head

- อุปกรณ์ริก เป็นอุปกรณ์ที่จัดทำขึ้นมาเป็นพิเศษ
เพื่อใช้ในการถ่ายทำให้ได้ภาพยนตร์โฆษณาตามความต้องการของลูกค้าโดยเฉพาะ เช่น สลิง
อุปกรณ์ติดตั้งในรถยนต์เพื่อให้สามารถทำการถ่ายทำขณะรถวิ่งได้ และรถบรรทุกติดเครน

- รถตู้บริการ รถน้ำดื่มบริการ รถห้องน้ำบริการและรถมอเตอร์โฮม

การให้เช่าอุปกรณ์นั้น
จะรวมถึงการให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกับการบริการให้เช่าอุปกรณ์ครบทีม
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถบัส เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันเวลาตามความต้องการของลูกค้า

โดยในปี 2550 ธุรกิจการให้เช่าอุปกรณ์และบริการ สามารถสร้างรายได้ให้แก่กลุ่มบริษัท
เป็นจำนวน 122.93 ล้าน บาท หรือคิดเป็นร้อยละ 18.91 ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง เนื่องจากบริษัทในกลุ่มแม็ทชิ่งมีการดำเนินธุรกิจผลิตภาพยนตร์โฆษณา
ธุรกิจผลิตรายการทางโทรทัศน์ ธุรกิจผลิตภาพยนตร์เรื่องและการจัดกิจกรรมการแสดงต่างๆ
(Events) ซึ่งมีการใช้อุปกรณ์ของบริษัทอยู่ตลอดเวลา โดยในช่วงปี 2548- 2549
รายได้จากการให้บริการและเช่าอุปกรณ์ประมาณ 35.34%และ 34.13 %
ตามลำดับมาจากบริษัทในกลุ่มแม็ทชิ่ง

2. บริษัทนอกกลุ่มแม็ทชิ่ง ได้แก่

-บริษัทผลิตภาพยนตร์โฆษณาทั้งในและต่างประเทศ

-บริษัทผลิตภาพยนตร์เรื่อง ทั้งในและต่างประเทศ

-บริษัทที่ดำเนินธุรกิจให้เช่าอุปกรณ์ ซึ่งบางครั้งขาดอุปกรณ์ที่ลูกค้าต้องการ
บริษัทดังกล่าวจะทำการเช่าอุปกรณ์ต่อจากบริษัท

  -บริษัทผลิตรายการโทรทัศน์ ละคร มิวสิควีดีโอ และ การจัดกิจกรรมการแสดงต่างๆ (Events)

3.2.2 การจัดหาอุปกรณ์และบริการ

1. อุปกรณ์
บริษัทมีนโยบายในการจัดหาอุปกรณ์ให้เช่าที่มีคุณภาพและตรงตามความต้องการของลูกค้าในราคาที่เหมาะสมเป็นหลัก
ซึ่งส่วนใหญ่เป็นอุปกรณ์ที่นำเข้ามาจากต่างประเทศ เนื่องจากเป็นอุปกรณ์ที่มีคุณภาพและมีมาตรฐาน
อย่างไรก็ตามหากสามารถจัดซื้อจากแหล่งภายในประเทศ ณ ราคาที่เหมาะสม
บริษัทก็เลือกที่จะจัดซื้อจากแหล่งภายในประเทศ

2. บุคลากร
บริษัทมีนโยบายในการฝึกอบรมพนักงานให้มีทักษะและความชำนาญในการใช้และจัดเก็บอุปกรณ์เครื่องมือต่างๆ
เพราะบริษัทถือว่าบุคลากรเป็นปัจจัยสำคัญมาก

3.2.3 การตลาดและภาวะการแข่งขัน

-   กลยุทธ์ทางการตลาด

  1. การมีอุปกรณ์ทุกประเภทตามที่ลูกค้าต้องการ และพร้อมใช้งานอยู่ตลอดเวลา

  2. การมีบุคลากรที่มีความรู้และทักษะในการใช้อุปกรณ์เพื่อให้บริการแก่ลูกค้า

  3. แพกเก็จเรื่องราคาการให้เช่าอุปกรณ์ที่จูงใจลูกค้า และสร้างผลตอบแทนที่เหมาะสม

-   ภาวะอุตสาหกรรม

เมื่อต้นปี 2550 มีภาพยนตร์ต่างประเทศฟอร์มยักษ์เรื่อง Rambo เพียงเรื่องเดียวที่เข้ามาถ่ายทำ
และผู้ประสานงานภาพยนตร์เรื่องนี้มีความสัมพันธ์เป็นอย่างดี กับบริษัท วี เอส เซอร์วิส ทำให้ได้
รับงานบริการอุปกรณ์ของเรื่องนี้ไป

ในปี 2551
คาดว่าจะยังคงเป็นช่วงที่ตกต่ำในธุรกิจแทบทุกประเภทรวมถึงธุรกิจให้เช่าอุปกรณ์ถ่ายทำภาพยนตร์
ทั้งการแข่งขันกันในบริษัทให้เช่าอุปกรณ์และการลงทุนซื้ออุปกรณ์ใหม่มาให้ใช้งานเองของลูกค้าหลายๆ
ราย ดังนั้นการแข่งขันกันด้านราคาจึงเป็นกลยุทธ์หลักที่แต่ละบริษัทนำมาใช้

นอกนั้นก็เป็นภาพยนตร์สารคดีเล็กๆ ที่ใช้กล้อง HD หรือ
HDVเข้ามาถ่ายทำภาพยนตร์ในประเทศไทยและ

ภาพยนตร์โฆษณามีการผลิตลดลง และที่ผลิตอยู่ก็มีงบประมาณในการผลิตจำกัดลดลงกว่าปีก่อนๆ มาก
ทำให้บรรดา Production house ต่างๆ ต้องหาทางออกเพื่อความอยู่รอดของบริษัท
ทางหนึ่งในการลดต้นทุนการผลิต คือการต่อรองขอลดอัตราค่าเช่าอุปกรณ์กับ supplier ทั้งหลาย

ตลาดภาพยนตร์ไทย ผู้สร้างหลักก็คือบริษัท สหมงคลฟิล์ม จำกัด
ยังคงมีภาพยนตร์ที่อยู่ระหว่างการดำเนินการผลิตอยู่เป็นจำนวนมาก
ทำให้โครงการที่จะเปิดกล้องภาพยนตร์ใหม่ๆ ชะลอลง และเป็นผลให้บริษัท มูนบีม
ซึ่งเป็นบริษัทให้เช่าอุปกรณ์ภาพยนตร์ในเครือของสหมงคลฟิล์ม
จึงสามารถให้บริการเช่าอุปกรณ์แก่ผู้สร้างภาพยนตร์และโฆษณารายอื่นๆ ได้
ภาพยนตร์ไทยบางส่วนเริ่มหันมาใช้กล้องดิจิตอล HD และ HDV ในการถ่ายทำเพื่อลดต้นทุนค่าฟิล์ม
โดยนิยมนำเลนส์ถ่ายภาพยนตร์มาใช้ร่วมกับกล้อง HD ก่อให้เกิดผลกระทบต่อกล้องฟิล์ม
ซึ่งนิยมใช้เลนส์ชนิดนี้ในการถ่ายทำภาพยนตร์โฆษณาเป็นมาตรฐาน

ตลาดภาพยนตร์ต่างประเทศลดลงอย่างมาก หลังเหตุการณ์ปฏิวัติ ปี 2549
และเริ่มกระเตื้องขึ้นในไตรมาสที่ 4 ปี 2550
โดยในตอนแรกคาดการณ์ว่าจะมีภาพยนตร์ต่างประเทศเข้ามาถ่ายทำมากที่สุดในช่วงไตรมาสแรกของปี
2551 แต่ในช่วงปลายปี 2550 ทางสมาคมผู้เขียนบทภาพยนตร์ในสหรัฐอเมริกามีการรวมตัวประท้วง
ทำให้ภาพยนตร์ทุกเรื่องที่วางแผนเข้ามาถ่ายทำในช่วงดังกล่าวต้องเลื่อนการถ่ายทำออกไปโดยไม่มีกำหนด
และเป็นเหตุให้มีการแข่งขันกันสูงเพื่อที่จะแย่งชิงลูกค้ามาทดแทนกลุ่มลูกค้าต่างประเทศที่หายไป

และยังมีข่าวออกมาอีกว่า
ทางสมาคมนักแสดงของสหรัฐอเมริกาจะรวมตัวกันประท้วงในช่วงเดือนมิถุนายน 2551 ทำให้ในปี
2551 นี้อาจจะไม่มีภาพยนตร์จากสหรัฐอเมริกาเข้ามาถ่ายทำในประเทศไทย

-   ภาวการณ์แข่งขัน

จากการประเมินสถานการณ์เศรษฐกิจในปี 2550
พบว่าสภาวะเศรษฐกิจของประเทศไทยมีการเติบโตอยู่ที่ 4.8 % และอัตราเงินเฟ้อเป็น 2.3 %
และการใช้จ่ายเงินจากภาครัฐที่ไม่พอเพียงทำให้มีเม็ดเงินไหลเวียนอยู่ในตลาดไม่สามารถทำให้เศรษฐกิจเติบโตได้เท่าที่ควร
รวมกับภาวะอุทกภัยที่แผ่ขยายเป็นบริเวณกว้างในพื้นที่เขตภาคกลาง ทำให้สถานการณ์เศรษฐกิจปี
2550 มีการทรงตัวจนถึงปลายปี
ประกอบกับทางภาครัฐมีนโยบายจำกัดสิทธิ์ในการโฆษณาเครื่องดื่มประเภทแอลกอฮอล์
ซึ่งอาจมีผลกระทบกับการขยายตัวของวงการโฆษณา นอกจากนี้เจ้าของผลิตภัณฑ์ต่างๆ
ยังมีการจำกัดงบประมาณด้านโฆษณาเนื่องจากต้นทุนค่าขนส่งสูงขึ้น
กระทบต่องบประมาณในการผลิตภาพยนตร์โฆษณาถูกปรับลดลง
และมีผลกระทบโดยตรงกับธุรกิจให้เช่าอุปกรณ์ ทำให้มีการแข่งขันกันรุนแรงมากขึ้น

หากพิจารณาธุรกิจให้เช่าอุปกรณ์ในประเทศไทยแล้วจะพบว่า
ผู้ประกอบธุรกิจให้เช่าอุปกรณ์มีอยู่เป็นจำนวนมาก
แต่ละบริษัทต่างก็แสวงหากลยุทธ์ในการนำเสนอและชี้ชวนให้ลูกค้ามาเช่าอุปกรณ์
ซึ่งกลยุทธ์หลักคือการให้ส่วนลดที่จูงใจ ก่อให้เกิดภาวการณ์แข่งขันที่รุนแรงยิ่งขึ้น

สำหรับทางด้านกองถ่ายภาพยนตร์ต่างประเทศ ซึ่งก็อยู่ในสภาวะที่มีการแข่งขันสูงมากด้วย
และจากสถานการณ์เศรษฐกิจและความไม่มั่นคงทางการเมือง รวมกับภัยธรรมชาติ
ทำให้ภาพยนตร์ต่างประเทศหลายๆ เรื่องตัดสินใจเลื่อนกำหนดการถ่ายทำออกไป

การวิเคราะห์คู่แข่งในธุรกิจให้เช่าอุปกรณ์ อาทิเช่น

1)  Light House + Big Eye

-   ใน ปี 2550 บริษัท Light House มีแผนที่จะขยายตลาดไปยังกลุ่มลูกค้าต่างประเทศ
    โดยได้ว่าจ้าง Gaffer คนไทยที่มีชื่อเสียงในหมู่ผู้สร้างภาพยนตร์ต่างประเทศ
    มาประจำที่บริษัทฯ อีกทั้งมีการแบ่งเปอร์เซ็นต์ให้กับช่างภาพและ Gaffer
    ที่แนะนำงานมาลงที่บริษัทฯ และตัวกรรมการผู้จัดการของบริษัทซึ่งเป็นช่างภาพที่มีชื่อเสียง
    ให้บริการถ่ายภาพยนตร์แก่ลูกค้าหลายราย มีความสนิทสนมคุ้นเคยกับลูกค้าในฐานะช่างภาพ
    ทำให้สามารถต่อรองราคา, อุปกรณ์รวมทั้งค่าแรงช่างภาพได้โดยง่าย

-   ใน ปี 2551 บริษัท Light House
    ได้เสริมความแข็งแกร่งในการขยายตลาดไปยังลูกค้าต่างประเทศ
    โดยการว่าจ้างผู้จัดการการตลาดฝ่ายต่างประเทศซึ่งเคยทำงานเป็นผู้ประสานงานภาพยนตร์ต่างประเทศ
    ทำให้มีความคุ้นเคยกับบรรดาผู้ประสานงานต่างประเทศรายอื่น
    และรู้ช่องทางในการติดต่อกับภาพยนตร์ต่างประเทศเป็นอย่างดี

2)  Siam Lite + Camera Corner

-   ปี 2550 ได้มีการตั้งบริษัทในเครือคือ บริษัท มูวี่เมจิก จำกัด
    เพื่อบริการให้เช่ากล้องดิจิตอลในการถ่ายทำภาพยนตร์ และมีการเสนอแพคเก็ทรวมค่า
    tranfer ในราคาค่อนข้างถูก จึงมีความได้เปรียบในการแข่งขัน
    รวมทั้งเสนอโปรแกรมพิเศษสำหรับภาพยนตร์ไทยด้วยอีกทั้งยังได้สั่งอุปกรณ์ใหม่ๆ
    เข้ามาเพิ่มเติม เช่น เลนส์ optimo และ techno crane และตั้งบริษัท ฟิล์ม ทรานสปอร์ต
    จำกัด เพื่อให้บริการด้านรถห้องน้ำและมอเตอร์โฮม

3)  V.S. Service

-   สำหรับปี 2550 V.S. Service ค่อนข้างได้เปรียบบริษัทอื่น
    เนื่องจากได้บริการให้เช่าอุปกรณ์สำหรับภาพยนตร์ต่างประเทศฟอร์มยักษ์ เพียงรายเดียว
    ซึ่งงบประมาณในการใช้อุปกรณ์สูงเกือบ 50 ล้านบาท
    จึงมีงบประมาณสำหรับลงทุนซื้ออุปกรณ์มาเสริมความแข็งแกร่งของบริษัท

-   ในปี 2551 บริษัท V.S. Service จะมีภาพยนตร์ฟอร์มยักษ์จากฮอลลีวู้ด 2
    เรื่องเข้ามาใช้บริการ ผ่านทางบริษัทผู้ประสานงานที่มีความสัมพันธ์แน่นแฟ้นเป็นเวลานาน
    คาดว่าจะสร้างรายได้ให้แก่บริษัทไม่ต่ำกว่า 100 ล้านบาท

-   นอกจากนี้ ทาง V.S Service ได้ดำเนินการจัดทำ ISO 9002
    เพื่อยกระดับมาตรฐานของบริษัท เป็นการจูงใจให้บริษัทถ่ายทำต่างประเทศมาใช้บริการ

  4) Cinerent

-   มีความสัมพันธ์อย่างใกล้ชิดกับบริษัทผู้ประสานงานภาพยนตร์โฆษณาจากประเทศญี่ปุ่น
    อินเดียและบังคลาเทศ
    เนื่องจากเป็นบริษัทสาขาจากประเทศฮ่องกงซึ่งมีสาขาอยู่ทั่วภูมิภาคเอเซียและใช้การถ่ายโอนอุปกรณ์ไปมาระหว่างกัน
    ทำให้ไม่ต้องลงทุนซื้ออุปกรณ์มากเท่าที่อื่นๆ
    จึงพร้อมที่จะทำราคาค่าเช่าให้เท่ากันหรือถูกกว่าคู่แข่ง เพื่อรักษาฐานลูกค้าไว้

5) Moonbeam

-   รองรับงานถ่ายทำภาพยนตร์ไทยในเครือสหมงคลฟิล์มเป็นหลัก
    และเริ่มขยายเข้ามาในกลุ่มภาพยนตร์ในเครืออื่น ๆ
    เนื่องจากราคาค่าเช่ามีอัตราต่ำกว่าบริษัทให้เช่าอื่นๆ

6) กลุ่มผู้บริการให้เช่ากล้องดิจิตอล

-   North Star (ให้เช่ากล้องดิจิตอล Panasonic)

-   My Divas (ให้เช่ากล้องดิจิตอล Panasonic)

-   Onpa Rental (ให้เช่ากล้องดิจิตอล Sony)

-   โสภิษฐ์ (ให้เช่ากล้องดิจิตอล Sony)

-   ผู้ให้เช่ากล้องดิจิตอล HDV

-   ผู้ให้เช่าบริการในกลุ่มนี้เริ่มมีบทบาทสำคัญในวงการถ่ายทำภาพยนตร์ไท ภาพยนตร์โฆษณา และ
    มิวสิควีดีโอ เพราะแนวโน้มลูกค้าต้องการประหยัดงบประมาณในการถ่ายทำ
    จึงหันมานิยมใช้กล้องดิจิตอลกันเพิ่มมากขึ้นเป็นลำดับ

-   งานที่ยังไม่ได้ส่งมอบ

- ไม่มี -

3.3 ธุรกิจผลิตรายการโทรทัศน์

3.3.1 ลักษณะผลิตภัณฑ์หรือบริการ

-   ลักษณะการให้บริการ

เป็นการดำเนินธุรกิจผลิตรายการโทรทัศน์
โดยซื้อเวลาจากทางสถานีเพื่อออกอากาศรายการโทรทัศน์และขายโฆษณา
กล่าวคือรายได้มาจากการขายเวลาโฆษณา
และจากการโปรโมตสินค้าและบริการในรายการโทรทัศน์โดยผ่านให้บริษัทตัวแทนโฆษณาหรือเจ้าของสินค้าโดยตรงซื้อเวลาเพื่อทำการโฆษณา
ซึ่งกรณีที่รายการเป็นที่นิยม จะทำให้รายได้จากการโฆษณาเพิ่มมากขึ้น

ในปี 2550 บริษัทมีการผลิตรายการโทรทัศน์ 1 รายการคือ รายการ “ปลดหนี้”
ปัจจุบันรายการดำเนินงานมากกว่า 7 ปีแล้ว รายการ “ปลดหนี้” ออกอากาศทุกวันเสาร์ เวลา
14.45-15.15 น. ทางสถานีโทรทัศน์กองทัพบกช่อง 7 โดยในปี 2550
รายได้ของกลุ่มบริษัทแม็ทชิ่งจากการจัดรายการโทรทัศน์มีจำนวน 88.72 ล้านบาท คิดเป็นร้อยละ
13.65 ของรายได้รวมทั้งหมด

-   นโยบายและการกำหนดราคา

บริษัทมีนโยบายการกำหนดอัตราค่าโฆษณา ให้มีความเป็นธรรมและคุ้มค่า
เพื่อรักษาความสัมพันธ์อันดีในระยะยาวกับลูกค้า
ซึ่งการกำหนดราคาจะพิจารณาจากความนิยมของรายการ คู่แข่ง
สถานีโทรทัศน์และช่วงเวลาที่ออกอากาศ
ซึ่งรายการปลดหนี้มีอัตราค่าโฆษณาอยู่ในระดับปานกลางซึ่งเป็นอัตราที่สามารถแข่งขันได้กับคู่แข่งในอุตสาหกรรม
อย่างไรก็ตามด้วยฝ่ายบริหารได้มีนโยบายในการสร้างความร่วมมือระหว่างบริษัทในเครือ
ในการสร้างรูปแบบการจำหน่ายแบบแพ็กเกจระหว่างบริษัทย่อยด้วยกัน เช่น
การขายโฆษณารายการโทรทัศน์ร่วมกับการขายโฆษณาในการจัดอีเว้นท์
หรือในสื่ออื่นๆในกลุ่มบริษัทแม็ทชิ่งซึ่งยังผลให้มีส่วนช่วยในการกำหนดราคาให้มีความยืดหยุ่นและสนองความต้องการของลูกค้าโฆษณาได้มากยิ่งขึ้น

-   การจำหน่ายและช่องทางการจัดจำหน่าย

การขายเวลาโฆษณา (Air Time) การขายเวลาโฆษณาถูกกำหนดโดยกรมประชาสัมพันธ์
โดยรายการออกอากาศ 1 ชั่วโมงสามารถโฆษณาได้ 10 นาที
อย่างไรก็ตามในกรณีที่บริษัทสามารถขายโฆษณาได้เกินกว่านี้
บริษัทสามารถซื้อเวลาโฆษณากับทางสถานีได้เพิ่มอีก 2.30 นาทีต่อการออกอากาศ 1 ชั่วโมง
สำหรับรายการ “ปลดหนี้” ออกอากาศ 30 นาที โฆษณาได้ 5 นาที

-   ลูกค้าและลูกค้ากลุ่มเป้าหมาย

-กลุ่มผู้ชมรายการ

-กลุ่มผู้ชมรายการ “ปลดหนี้” : กลุ่มผู้ชมทุกเพศ ทุกวัย เป็นกลุ่มคนที่มีรายได้ระดับกลาง
โดยกลุ่มผู้ชมส่วนใหญ่อาศัยอยู่ในเขตปริมณฑลและต่างจังหวัด
ซึ่งทั้งนี้ทางรายการปลดหนี้ได้มีการออกอากาศทางสถานีโทรทัศน์สีกองทัพบกช่อง 7
ซึ่งเป็นสถานีที่มีการแพร่ภาพออกอากาศครอบคลุมพื้นที่ทุกจังหวัดในประเทศไทย
กลุ่มเป้าหมายผู้ชมจึงรับชมรายการได้อย่างทั่วถึง

-กลุ่มลูกค้าเป้าหมาย แบ่งเป็น 2 ประเภทดังนี้คือ

1. กลุ่มบริษัทตัวแทนโฆษณา (Agency)
คือกลุ่มบริษัทที่เป็นผู้วางแผนและซื้อสื่อโฆษณาประชาสัมพันธ์ให้กับสินค้าหรือบริการสินค้า
ให้กับเจ้าของสินค้านั้นๆ โดยอาจจะวางแผนซื้อสื่อ เป็นระยะเวลา 1 เดือน 3 เดือน 6 เดือน
หรือ 1 ปี โดยรายได้จากกลุ่มบริษัทตัวแทนโฆษณานี้คิดเป็นร้อยละ 90 ของรายได้ทั้งหมด

2. กลุ่มบริษัทที่เป็นเจ้าของสินค้าหรือลูกค้าตรง ( Direct Client) ได้แก่
บริษัทห้างร้านเอกชนทั่วไป
ที่มีหน่วยการตลาดหรือมีความสามารถกำหนดแนวทางโฆษณาและประชาสัมพันธ์ได้เอง
โดยติดต่อซื้อเวลาโฆษณากับบริษัทโดยตรง ไม่ได้ผ่านบริษัทตัวแทนโฆษณา
ลูกค้ากลุ่มนี้จะมีขนาดเล็กกว่าและมีงบประมาณในการโฆษณาน้อยกว่า

3.3.2 การจัดหาผลิตภัณฑ์และบริการ

1.การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์
ซึ่งในปัจจุบันบริษัทมีสัญญาเช่าสถานีโทรทัศน์ กับสถานีโทรทัศน์สีกองทัพบกช่อง 7
ในการนำรายการแพร่ภาพออกรายการ

2 การผลิตรายการโทรทัศน์ โดยครอบคลุมตั้งแต่การคิดรูปแบบ การนำเสนอและการผลิตรายการ
โดยรายการของบริษัท คือ รายการ “ปลดหนี้”
เป็นรายการเกมโชว์ประเภทสาระและบันเทิงเน้นการถ่ายทำนอกสถานที่ทั่วประเทศไทย
เป็นรายการที่ให้ผู้ร่วมรายการเล่มเกมและผู้ชมทางบ้านมีส่วนร่วมเพื่อแข่งขันชิงรางวัล
โดยมุ่งเน้นให้ผู้ร่วมรายการและผู้ชมรายการได้รับทั้งความบันเทิงและสาระเน้นการช่วยเหลือคนในสังคมที่ขาดแคลนทุนทรัพย์
มีการสอดแทรกเนื้อหา แง่คิดและความรู้ต่างๆไว้ในรายการผ่านความสามารถของผู้เล่นเกม
หรือการสัมภาษณ์ผู้ร่วมรายการหรือวิทยากร

3.3.3การตลาดและภาวะการแข่งขัน

-   ภาวะอุตสาหกรรม

สำหรับปี 2550 ที่ผ่านมา ดังได้กล่าวไว้ในหัวข้อ 3.1.3 แล้วว่า จากการสำรวจของ นีลสัน มีเดีย
( Neilsen Media Research)
รายงานว่าอุตสาหกรรมโฆษณาในปัจจุบันสื่อโทรทัศน์ยังคงเป็นสื่อที่กว้างขวางและสามารถเข้าถึงผู้บริโภคได้รวดเร็วและครอบคลุมอย่างมีประสิทธิภาพมากที่สุด
โดยมีจำนวนผู้รับชมที่มากที่สุด
และยังสามารถให้ข้อมูลรายละเอียดของสารที่ต้องการสื่อได้ดีที่สุดเมื่อเทียบกับสื่อรูปแบบอื่นๆ

ในปี 2550 จากการเปรียบเทียบความเติบโตของค่าใช้จ่ายสื่อโฆษณาปี 2548-2550
ซึ่งเป็นผลจากการสำรวจของนีลสัน มีเดีย ( Neilsen Media Research)
ดังแสดงในภาพในหัวข้อ 3.1.3 เมื่อเปรียบเทียบกับส่วนแบ่งการตลาดระหว่างสื่อโฆษณาต่างๆ
พบว่าสื่อโทรทัศน์ในปี50 ไม่มีอัตราการขยายตัวหรือขยายตัวน้อยมาก
เนื่องจากสภาพเศรษฐกิจที่ซบเซา ด้วยการลดต้นทุนและการใช้จ่ายงบโฆษณา
ขณะเดียวกันเครื่องดื่มแอลกอฮอล์และขนมขบเคี้ยวกลายเป็นสินค้าที่ถูกภาครัฐบาลเข้มงวดอย่างมากในการโฆษณาผ่านสื่อโทรทัศน์
เป็นผลให้ผู้ประกอบการและเอเจนซี่เทน้ำหนักไปอยู่ที่การจัดกิจกรรมการตลาด ณ จุดขายมากขึ้น
รวมทั้งการเพิ่มช่องทางใหม่ เช่น อินเตอร์เน็ต โทรศัพท์เคลื่อนที่
แต่ยังเป็นสื่อที่มีส่วนแบ่งทางการตลาดสูงสุดเสมอมา
เนื่องจากเป็นสื่อที่สามารถเข้าถึงผู้บริโภคได้จำนวนมากพร้อมกับความสามารถในการนำเสนอได้ทั้งภาพและเสียงพร้อมกัน
โดยมูลค่าการโฆษณาผ่านสื่อโทรทัศน์ในปี 2550 ที่ 53,484 ล้านบาท เติบโตในอัตราร้อยละ 0.02
% เมื่อเทียบกับปี 2549

ภาพที่ 1 อัตราการเจริญเติบโตเมื่อเปรียบเทียบกับปี 2544-2550
ของการใช้จ่ายโฆษณาผ่านสื่อโทรทัศน์

แหล่งที่มา : Nielsen Media Research

สำหรับในปัจจุบันมีผู้ประกอบกิจการสถานีโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า (
Free TV) ทั้งสิ้น 6 ราย ได้แก่ ช่อง 3 , ช่อง 5 , ช่อง 7 , ช่อง 9 , ช่อง 11 และช่อง
ไอทีวี โดยในปี 2550 ช่อง 7 มีอัตราการขยายตัวเพียง 0.4% ในขณะที่ช่อง 3
มีอัตราการขยายตัวถึง 13 % โมเดิร์นไนน์ทีวีลดลง 6 % ช่อง 5 เพิ่มขึ้น 4 %
อย่างไรก็ตามจะเห็นได้ว่าสถานีอื่นๆก็มิได้หยุดนิ่งและมีการปรับเปลี่ยนเพื่อเพิ่มความสามารถในการแข่งขัน
โดยที่ผ่านมา ช่อง 5 มีการปรับตัวอย่างต่อเนื่อง โดยมีการผังรายการใหม่
เพื่อให้ผู้ชมรู้ง่ายขึ้นว่ารายการใดอยู่เวลาไหน ช่อง 7 มีการเพิ่มรายการข่าวมากขึ้น
โมเดิร์นไนน์ทีวีเองก็มีการปรับรายการ ส่วนไอทีวีผู้ผลิตรายการเริ่มมีการปรับตัวเอง
เนื่องจากจะปรับไปเป็นสถานีโทรทัศน์เสรี ที่ไม่มีโฆษณา ทำให้ผู้ผลิตรายการอยู่ไม่ได้
สำหรับบริษัทมีสถานีโทรทัศน์ช่อง 7 เป็นพันธมิตรทางธุรกิจที่แข่งแกร่ง

อนึ่งสำหรับในปี 2550
ด้วยเหตุผลปัจจัยการกระทบทางเศรษฐกิจของประเทศทั้งจากภายในและภายนอก อาทิ
ราคาน้ำมันที่ราคาสูง ภาวะเงินเฟ้อ อัตราการแลกเปลี่ยนเงินตรา ภาวะความไม่สงบทางภาคใต้
และโรคระบาดไข้หวัดนก ยิ่งกว่านั้นภาวะความไม่สงบทางด้านการเมืองโดยเฉพาะตั้งแต่ไตรมาสที่
1 และในไตรมาสที่ 3
มีการเปลี่ยนแปลงทางการเมืองซึ่งส่งผลกระทบโดยตรงต่อธุรกิจการผลิตรายการโทรทัศน์และการโฆษณาอย่างเห็นได้ชัด
อาทิเช่น การปรับผังรายการต่างๆ โดยเฉพาะการปรับลดการผลิตรายการบันเทิงลง
การปรับเปลี่ยนคณะผู้บริหารสถานีโทรทัศน์ การเพิ่มมาตรการเชิงนโยบายสาธารณะมากขึ้น
การควบคุมโฆษณาที่เกี่ยวข้องกับสุราและบุหรี่ การเพิ่มรายการเสริมสร้างความรู้
การส่งเสริมสังคมวัฒนธรรมไทยอันดีงามมากขึ้น เหล่านี้เป็นต้น
ซึ่งมาตรการเหล่านี้ส่งผลกระทบโดยตรงต่อรูปแบบการผลิตรายการโทรทัศน์รวมทั้งการโฆษณาโดยตรง
อย่างไรก็ตาม
การผลิตรายการโทรทัศน์ที่มีคุณภาพและเป็นที่นิยมรวมถึงกระบวนการได้มาซึ่งเวลาออกอากาศต้องอาศัยทั้งความคิดริเริ่มสร้างสรรค์ในการนำเสนอรายการที่แตกต่างเพื่อสร้างความนิยมจากผู้ชมโทรทัศน์
รวมถึงประสบการณ์และความสามารถในการผลิตด้วยความเป็นมืออาชีพ
เพื่อสร้างความเชื่อถือกับทางสถานีและผู้ซื้อโฆษณาและเจ้าของสินค้าและบริการ

-   สภาวะการแข่งขัน

ดังได้กล่าวไว้ตอนต้น สำหรับสภาวะการแข่งขันนับวันทวีความรุนแรง
รายการโทรทัศน์ต่างๆมีทั้งรายการยอดนิยมและเสื่อมความนิยมอย่างรวดเร็ว
ซึ่งขึ้นอยู่กับกระแสความนิยมของผู้บริโภคที่เปลี่ยนแปลงอยู่ตลอดเวลา กล่าวคือ
รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือการส่งเสริมการขายสินค้าหรือบริการกับรายการโทรทัศน์ใด
ขึ้นอยู่กับบริษัทตัวแทนโฆษณารวมทั้งในอุตสาหกรรมมีคู่แข่งขันจำนวนมาก
ผู้ผลิตรายการโทรทัศน์จึงต้องปรับปรุงและพัฒนารูปแบบรายการให้น่าสนใจอยู่เสมอ
เพื่อฉีกหนีคู่แข่งใหม่ๆ รักษาและขยายกลุ่มผู้ชมเป้าหมายเดิมของตนเองเอาไว้
นอกจากความสามารถและความเชี่ยวชาญ ความคิดสร้างสรรค์ในการผลิตแล้ว
รายการจะต้องหาตำแหน่งหรือจุดยืนเฉพาะของรายการ ที่โดดเด่นและแตกต่างจากคู่แข่ง
เพื่อให้กลุ่มผู้ชมเป้าหมายสนใจติดตามรับชมรายการ ซึ่งได้แก่
ความคิดสร้างสรรค์ในการนำเสนอรูปแบบรายการ ผู้ดำเนินรายการ ดารารับเชิญที่น่าสนใจ
การจัดกิจกรรมร่วมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัลหรือของกำนัลจากรายการ และการโฆษณาประชาสัมพันธ์รายการ เหล่านี้เป็นต้น
นอกจากนี้ ต้องคำนึงถึงช่วงเวลา และวันที่แพร่ภาพออกอากาศด้วย
เพราะรูปแบบการนำเสนอของรายการแบบหนึ่ง
ในวันและเวลาที่ต่างกันก็จะหมายถึงกลุ่มผู้ชมเป้าหมายที่แตกต่างกันออกไปด้วย

อนึ่ง รายการ “ปลดหนี้” ทางสถานีโทรทัศน์สีกองทัพบกช่อง 7 ที่ได้ดำเนินการออกอากาศมาถึงปีที่
8 แล้ว และมีผู้ชมจำนวนมากติดตามชมรายการอย่างต่อเนื่อง
ซึ่งมาจากการที่บริษัทมุ่งเน้นเพื่อให้ผู้ชมมีส่วนร่วมในรายการ มีกิจกรรม
และทำการโฆษณาประชาสัมพันธ์รายการ
ทำให้รายการของบริษัทได้รับความนิยมจากกลุ่มผู้ชมเป้าหมายและได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ
โดยทั้งนี้ ในปี 2546 รายการ “ปลดหนี้”
ได้รับรางวัลรายการโทรทัศน์ทองคำประเภทเกมส์โชว์ดีเด่น และในปี 2550
ได้ถูกเสนอเข้าชิงรางวัลและได้รับรางวัล STAR ENTERTAINMENT AWARDS 2006
ในสาขาส่งเสริมอาชีพยอดเยี่ยมจากสมาคมนักข่าวบันเทิง ที่คัดเลือกจากรายการต่างๆ ในปี 2549

-   การวิเคราะห์คู่แข่ง

1.  บริษัท เวิร์คพอยท์ เอ็นเทอร์เทนเมนท์ จำกัด มีความเชี่ยวชาญทางด้านรายการเกมโชว์
    และมีรายการที่ติดอันดับต้นๆ ของสถานี เช่นรายการชิงร้อยชิงล้าน

2.  บริษัท ทริปเปิ้ลทู จำกัด ผู้ผลิตรายการ เกมพันหน้า ทางสถานีโทรทัศน์สีกองทัพบกช่อง 7

3.  บริษัท กันตนา กรุ๊ปจำกัด ผู้ผลิตรายการคดีเด็ด จ้อจี้
    ซึ่งเป็นรายการแนวชาวบ้านและเป็นรายการที่ออกอากาศวันเดียวกัน

และ บริษัท บีบีทีวี โปรดัคชันส์ จำกัด ซึ่งเป็นบริษัทในเครือของบริษัท กรุงเทพโทรทัศน์และวิทยุ
จำกัด ซึ่งเป็นผู้ได้รับสัมปทานในการดำเนินงานของสถานีโทรทัศน์โทรทัศน์สีกองทัพบกช่อง 7
และเป็นผู้ถือหุ้นรายใหญ่ของบริษัทแม็ทชิ่ง สตูดิโอ จำกัด(มหาชน)
มีธุรกิจผลิตรายการโทรทัศน์ซึ่งเป็นธุรกิจที่คล้ายคลึงกับกลุ่มบริษัท
จึงอาจทำให้มีความขัดแย้งทางผลประโยชน์ในการบริหารงานได้ แต่เนื่องจากในปัจจุบันบริษัท บีบีทีวี
โปรดัคชันส์ จำกัดไม่มีการผลิตรายการโทรทัศน์
จึงไม่ส่งผลความขัดแย้งทางผลประโยชน์ในการบริหารแต่อย่างใด

-   กลยุทธ์ทางการตลาด

การสร้างสรรค์และพัฒนารายการ ในปี 2550
บริษัทมีการกำหนดกลยุทธ์ทางการตลาดเพื่อให้สามารถแข่งขันกับคู่แข่งได้
โดยมุ่งเน้นพัฒนาปรับปรุงรายการอย่างต่อเนื่องทั้งในด้านรูปแบบรายการ เนื้อหาสาระ
และความบันเทิง โดยสำหรับรายการ “ปลดหนี้” ได้มีการปรับรูปแบบรายการ อาทิเช่น
ให้พิธีกรที่ดำเนินรายการในสตูดิโอได้มีส่วนร่วมในรายการมากขึ้น
มีการดำเนินรายการนอกสถานที่มากขึ้นเพื่อเป็นการเข้าถึงกลุ่มผู้ชมรายการอย่างทั่วถึง
การนำดารายอดนิยมรับเชิญมาร่วมสร้างสีสันและความบันเทิงซึ่งคาดว่าจะช่วยเพิ่มจำนวนผู้ชมหรือกลุ่มเป้าหมาย
(เรทติ้ง) ให้กับรายการได้มากขึ้น
นอกจากนี้ไม่เพียงแต่จะมีกลุ่มผู้ชมเป้าหมายจากการแพร่ภาพออกอากาศเท่านั้น
ยังมีกลุ่มผู้ชมเป้าหมายที่ติดตามชมการถ่ายทำรายการ ณ สถานที่จริงด้วย นอกจากนี้ในปี 2550
บริษัทได้เพิ่มประสิทธิภาพการขาย ช่องทางจำหน่าย และส่งเสริมการจำหน่าย
โดยเน้นการจัดกิจกรรมในพื้นที่การถ่ายทำรายการจริงให้กับสินค้าและบริการต่างๆที่มีความต้องการที่จะเจาะเข้าถึงกลุ่มผู้บริโภคเป้าหมายในพื้นที่ต่างๆ
ซึ่งได้รับผลการตอบรับและประสบความสำเร็จเป็นอย่างมาก และจะได้ขยายผลในปีต่อๆไป

สำหรับในปี 2550 บริษัทมีกลยุทธ์ในการรุกขยายแบบค่อยเป็นค่อยไป
และเพื่อเพิ่มความสามารถในการแข่งขัน โดยคงรายการ “ ปลดหนี้”
พร้อมกับมีแผนการในการเริ่มรายการใหม่ๆ
ซึ่งมีกลยุทธ์ในการปรับเปลี่ยนความคิดสร้างสรรค์รูปแบบรายการให้ใหม่สดทันสมัยและสอดคล้องกับกลุ่มเป้าหมาย
โดยบริษัทคาดว่าจะได้รับการตอบสนองจากผู้ชมและลูกค้าได้เป็นอย่างดี

-   งานที่ยังไม่ได้ส่งมอบ

  ปัจจุบัน
  มีงานการผลิตรายการโทรทัศน์ที่ยังอยู่ระหว่างการผลิตและคาดว่าจะผลิตเสร็จออกอากาศในเดือน
  มกราคม 2551 มูลค่า 1.67 ล้านบาท

3.4 ธุรกิจจัดกิจกรรม (Below The Line Activity)

3.4.1 ลักษณะผลิตภัณฑ์หรือบริการ

-   ลักษณะการให้บริการด้าน Below The Line Activity

บริษัท แม็ทชิ่ง เอ็นเตอร์เทนเม้นท์ จำกัด เป็นบริษัทย่อยในเครือของกลุ่มบริษัทแม็ทชิ่ง
เพื่อดำเนินธุรกิจผลิตกิจกรรมด้าน Below The Line
โดยก่อตั้งขึ้นเพื่อการตอบสนองความต้องการของลูกค้าอย่างครบวงจร
ทั้งนี้รูปแบบการวางแผนการตลาดในปัจจุบันจะมีลักษณะของการวางแผนแบบ Through The Line
คือการวางแผนงานผสมผสานกันระหว่าง Above The Line ( การตลาดแบบใช้สื่อหลัก – Mass
Media ) และ Below The Line ( การตลาดเข้าถึงผู้บริโภคโดยตรง แบบไม่ใช้สื่อหลัก )

อย่างไรก็ตาม รากฐานการก่อตั้ง บริษัทฯ จะเป็นการให้บริการในลักษณะ Event Promoter คือ
การเป็นเจ้าภาพจัดกิจกรรมเอง โดยจัดหาผู้สนับสนุน ( sponsor ) หรือจำหน่ายบัตรเข้าชม
เพื่อให้ครอบคลุมค่าใช้จ่าย โดยมีสัดส่วนการให้บริการประมาณ 70 : 30 คือเป็น Event
Promoter 70 % และให้บริการรับจ้าง ( Event organizer ) 30 %
แต่จากการเปลี่ยนแปลงทางสภาพแวดล้อมทางธุรกิจ จำนวนผู้แข่งขันที่เป็น Event Promoter
มีมากขึ้น ทางบริษัท แม็ทชิ่ง เอ็นเตอร์เทนเมนท์ จำกัด
จึงวางแผนในการขยายลักษณะการให้บริการแก่ลูกค้า ด้วยกิจกรรม Below The Line Activity
ดังนี้

1.  การให้บริการที่บริษัทฯ สนับสนุน บริษัทแม่ คือ การนำเสนอแผนกิจกรรมการตลาดควบคู่ไปกับ
    การพัฒนางานด้านการผลิตภาพยนตร์โฆษณา ในลักษณะ Through The line
    โดยนำเสนอแผนงานในลักษณะของการบูรณาการ ( Integrated Marketing
    Communication ) โดยเป็นการร่วมทำงานกันในกลุ่มของ บริษัท แม็ทชิ่ง สตูดิโอ จำกัด
    (มหาชน) ที่ทำงานประสานกันในกลุ่ม เพื่อนำเสนอแผนงานที่สมบูรณ์ให้กับลูกค้า อาทิ
    โครงการ Metro Mall ของ BMCL เป็นต้น

2.  การเป็นผู้จัดกิจกรรมรายการแสดง (Event Promoter)
    โดยจัดหาการแสดงที่น่าสนใจจากทั่วโลก

นำเข้ามาแสดงในประเทศ รวมถึงการจัดหาผู้สนับสนุนรายการ (Sponsor)
และจำหน่ายบัตรให้แก่ผู้เข้าชม รวมทั้งการจัดการแสดงที่น่าสนใจต่าง ๆ อาทิ
การจัดการแสดงและประกวดพลุนานาชาติเฉลิมพระเกียรติในปีมหามงคลเฉลิมพระชนมพรรษา 80
พรรษา

3.  การรับจ้างเป็นผู้จัด สร้างสรรค์กิจกรรม และผู้ผลิตงาน (Event Organizer & Service
    Provider)

โดยใช้ความคิดริเริ่ม ความแปลกใหม่ในรูปของการให้บริการ จัดหาและติดต่อสถานที่
อุปกรณ์ประกอบฉาก แสง เสียง ไฟ หรือ รวมทั้งสร้างสรรค์การผลิตงานและกิจกรรมให้แก่ ลูกค้า
ทั้งภาครัฐ และเอกชน รวมถึงการบริหารการนำเสนอรายการต่างๆ เช่น
การจัดการประกวดนางงามมิสไทยแลนยูนิเวอร์ส ประจำปี 2549 ,
งานนิทรรศการเฉลิมพระเกียรติพระบาทสมเด็จพระเจ้าอยู่หัว กับการพัฒนาอย่างยั่งยืน , โครงการ
ฮอนด้า 31 ขา สามัคคี ปีที่ 2

-   นโยบายราคาและการกำหนดราคา

บริษัทมีนโยบายในการกำหนดราคา โดยพิจารณาจากต้นทุนในการจัดงานหรือผลิตงาน
เป็นปัจจัยพื้นฐานในการกำหนดราคา โดยมีการกำหนดรูปแบบโครงสร้างราคาดังนี้

1.  การคิดราคา 10 – 20 % จากราคาต้นทุน เพื่อเป็นค่าดำเนินการต่างๆ

2.  การคิดราคาค่าบริหารงานรายเดือนในกรณี รับจ้างบริหารโครงการ อาทิ
    โครงการบริหารร้านค้า Underground shop ของ Metro Mall

3.  ในงานบางลักษณะที่เป็นการบริหารงานหรือโครงการแบบร่วมลงทุน
    จะมีการแบ่งผลกำไรให้ผู้ร่วมลงทุนในลักษณะ Profit sharing

-   ลูกค้าและกลุ่มลูกค้าเป้าหมาย

1.  กลุ่มลูกค้าที่เป็นผู้ชม โดยกิจกรรมรายการแสดงแต่ละรายการจะมีกลุ่มลูกค้าที่มีลักษณะ

แตกต่างกันออกไปโดยที่มุ่งเน้นที่กลุ่มคนที่ชื่นชอบการแสดงแต่ละกลุ่ม เช่น คอนเสิร์ตต่างประเทศ
มุ่งเน้นที่กลุ่มคนที่ชื่นชอบเสียงเพลง กลุ่มนักศึกษา , กลุ่มคนทำงาน, กลุ่มคนรุ่นใหม่
ที่มีกำลังในการซื้อสูง และชาวต่างประเทศซึ่งเป็นกลุ่มเป้าหมายรอง, ในขณะที่ฮอนด้า 31 ขา
สามัคคี มุ่งเน้นที่กลุ่มเด็กและผู้ปกครอง

2.  กลุ่มลูกค้าที่เป็นผู้สนับสนุนการจัดรายการ ( ในกรณีที่เป็น Event Promoter ) คือ เจ้าของ

ผลิตภัณฑ์หรือบริการที่ต้องการทำการประชาสัมพันธ์ผลิตภัณฑ์หรือบริการของตน
เพื่อสร้างแบรนด์ของตนให้เป็นที่จดจำแก่ กลุ่มเป้าหมาย โดยผ่านการจัดกิจกรรมการแสดงหรือ
กิจกรรมการจัดงานของบริษัท

3.  กลุ่มลูกค้าที่เป็น เจ้าของผลิตภัณฑ์หรือบริการที่ต้องการให้จัดกิจกรรม Below The line

Activity หรือ ต้องการแผนงานด้านการสื่อสาร ( IMC )

  3.4.2 การจัดหาและการผลิตงานกิจกรรมต่าง ๆ

1.  การกำหนดรูปแบบกิจกรรมการแสดง (Theme) ที่น่าสนใจ
    และมีความเป็นไปได้ในการนำเสนอ

2.  การจัดหาศิลปินและโชว์จากทั่วโลก บริษัทมีการติดต่อผ่านตัวแทน (Broker)
    ของศิลปินหรือเจ้าของโชว์ดังกล่าวในต่างประเทศเพื่อเจรจาทั้งในเรื่องค่าตัวศิลปิน
    กำหนดการแสดง และเงื่อนไขต่างๆ สำหรับศิลปินในประเทศไทย
    บริษัทติดต่อผ่านศิลปินโดยตรงหรือผ่านต้นสังกัดของศิลปิน

3.  การผลิตกิจกรรมพิเศษ การคิดรูปแบบการนำเสนอ สถานที่ในการจัดกิจกรรมการแสดง
    การจัดหาอุปกรณ์และทีมงานสนับสนุนการแสดง รวมทั้งการจัดกิจกรรมต่างๆ
    เพื่อส่งเสริมการแสดงนั้นๆ

3.4.3 สภาพตลาดโดยรวมของธุรกิจ Below The Line

ธุรกิจการจัดกิจกรรมการตลาด เป็นธุรกิจที่มีแนวโน้มเติบโตมากขึ้น
โดยจากมูลค่ารวมของกิจกรรมการตลาด นั้นคาดประมาณมูลค่าการตลาดที่ 9,000 - 10,000
ล้านบาท ( เป็นยอดประมาณการที่คำนวณจาก 10 % ของมูลค่าโฆษณาที่ 90,000 ล้านบาท
เนื่องจากมูลค่าการตลาดของงาน Below the line
ยังไม่มีการวัดผลอย่างเป็นทางการจากหน่วยงานใด และเป็นการจัดงานประเภทนี้จากหลายองค์การ
หลายหน่วยงาน จึงไม่สามารถคาดการณ์มูลค่าการตลาดได้ ) นอกจานั้น
ยังเป็นธุรกิจที่มีปัจจัยความเสี่ยงค่อนข้างสูง โดยในปี พ.ศ. 2550 เป็นปีที่มีความไม่แน่นอนในหลาย
ๆ ด้าน ซึ่งมี 2 ปัจจัยหลักที่ส่งผลกระทบต่อการจัดกิจกรรมการตลาด ดังนี้

1.  ปัจจัยทางด้านการเมือง ที่อยู่ภายใต้รัฐบาลที่มาจากการรัฐประหาร

2.  ปัจจัยทางด้านสภาวะด้านเศรษฐกิจ ที่ส่งผลจากการที่มีรัฐบาลชั่วคราว
    ทำให้ไม่มีนโยบายกระตุ้นเศรษฐกิจที่ชัดเจน

สภาวะการแข่งขัน

จากสภาวะการเติบโตของธุรกิจ Below The Line ในด้านผู้ประกอบการนั้น
สามารถแบ่งผู้ประกอบการทางธุรกิจ Below The Line ได้เป็น 4 กลุ่มใหญ่ คือ

1.  Creative Agency

เป็นกลุ่มธุรกิจที่มีบริการด้านโฆษณาเป็นหลัก แต่เมื่อมีความต้องการทางด้านกิจกรรม Below the
line มากขึ้น

มากขึ้น จึงทำให้ Creative Agency จึงหันมาให้บริการงาน Below the line อย่างครบวงจร
อาทิ J Walter Thompson มี JWT Promo , Ogilvy มี Ogilvy Activation , Le
Burnett มี Arc Worldwide เป็นต้น

2.  Event Organizer

เป็นกลุ่มธุรกิจที่มุ่งเน้นการนำเสนอกิจกรรม Below The Line Activity โดยเฉพาะ
มีบริการด้านการจัดกิจกรรม Event

งาน Road show งานเปิดตัว งานแสดงสินค้าเป็นต้น Event organizer ในกลุ่มนี้ คือ CM
organizer , AV Project , แม่น้ำร้อยสาย , Pico , We Are Presentation เป็นต้น

3.  Media

เป็นกลุ่มธุรกิจที่มีการขยายธุรกิจทางจากธุรกิจที่วางแผนด้านสื่อโฆษณา มาให้บริการด้าน Below
The line activity อาทิ GMM Grammy ได้ร่วมทุนกับ Index event agency
ให้บริการอย่างครบวงจรมากขึ้น

4.  Event Promoter

เป็นกลุ่มธุรกิจที่ให้บริการในลักษณะการมุ่งเน้นการนำโชว์ มาแสดง อาทิ บริษัท บีอีซี เทโร จำกัด
บริษัท อดามัส จำกัด ผู้นำเข้าคอนเสิร์ตจากต่างประเทศ หรือ การแสดงโชว์พิเศษต่าง ๆ เป็นต้น

  แนวโน้มการแข่งขัน

แนวโน้มในการแข่งขันในธุรกิจ Below The line มีค่อนข้างสูง
เนื่องจากมีจำนวนผู้ประกอบการมาก ทั้งรายเล็กและรายใหญ่กว่า 300 ราย
นอกจากนี้หากผู้ประกอบการรายใดสามารถนำเสนอกิจกรรมที่เพิ่มมูลค่า (Valued added)
ให้ลูกค้าได้มากกว่าจะมีข้อได้เปรียบสูงกว่า ดังนี้

1.  ธุรกิจที่มีข้อได้เปรียบทางด้านสื่อโฆษณา จะสามารถสร้างความพึงพอใจให้ลูกค้าได้มากกว่า
    ในเชิงของการเพิ่มมูลค่าให้กับงานที่นำเสนอ อาทิ จัดกิจกรรมผนวกแผนงานสื่อโฆษณา
    เพื่อการโฆษณา ประชาสัมพันธ์ให้งาน Event นั้น ๆ เป็นต้น

2.  ธุรกิจที่สามารถร่วมผนึกกำลังกับพันธมิตรทางธุรกิจด้านอื่น ๆ
    จะสามารถสร้างงานได้อย่างมีความน่าสนใจ

เนื่องจากสามารถดึงจุดแข็งจากพันธมิตรทางธุรกิจมาเสริมงานให้น่าสนใจยิ่งขึ้นได้

3.  ธุรกิจที่มีการนำเสนอด้วยความคิดสร้างสรรค์ที่ดี มีความแปลกใหม่ สามารถสร้าง Word of
    mouth หรือ Talk of The Town

-   กลยุทธ์ทางการตลาด

1.  การพัฒนาความเป็นมืออาชีพ

-   การพัฒนาการจัดงาน ความคิดสร้างสรรค์ในการทำกิจกรรม และการผลิตงานให้มีคุณภาพ
    และมาตรฐาน

-   การพัฒนาบุคลากรให้มีความสามารถในการพัฒนา วางแผนงาน

2.  การพัฒนาความคิดสร้างสรรค์ โดยการสร้างปรากฏการณ์ในการจัดงาน

-   การจัดกิจกรรมการแสดงรูปแบบใหม่ที่มีความคิดสร้างสรรค์
    เนื่องจากในปัจจุบันมีการจัดงานเป็นจำนวนมาก จึงทำให้ผู้ชมมีทางเลือกมากขึ้น
    จึงมีความจำเป็นที่ต้องใช้ความคิดสร้างสรรค์ กำหนด Theme ในการจัดงานให้มีความน่าสนใจ

3.  การผนึกกำลังพันธมิตรทางธุรกิจ

-   การร่วมมือกับพันธมิตรทางธุรกิจต่าง ๆ ทั้ง ศิลปิน สถานที่จัดงาน Music content หรือ
    ผู้วางแผนสื่อโฆษณา เพื่อให้สามารถเพิ่ม Value added ให้กับลูกค้าได้

4.  การผสมผสานโอกาสทางธุรกิจกับบริษัทในเครือ

-   เนื่องจากมีบริษัทในเครือที่มีลักษณะทางธุรกิจที่ให้บริการด้านการส่งเสริมการตลาด อาทิ
    Cheeze media ให้บริการด้านการโฆษณาสื่อ , บริษัท แม็ทชิ่งสตูดิโอ จำกัด (มหาชน)
    ที่ให้บริการด้านการผลิตภาพยนตร์โฆษณา , บริษัท แม็ทชิ่ง บรอดคาสท์ จำกัด
    ที่ผลิตรายการโทรทัศน์ ซึ่งในแต่ละส่วนธุรกิจสามารถประสานกัน ( Synergy )
    เพื่อสร้างสรรค์แผนการตลาดให้สมบูรณ์เพื่อนำเสนอลูกค้าที่สนใจได้

-   งานที่ยังไม่ส่งมอบ

  ณ วันที่31 ธันวาคม 2550
  มีงานการจัดกิจกรรมซึ่งยังไม่ส่งมอบกำลังอยู่ระหว่างดำเนินงานขณะนี้มีมูลค่าของงานที่เกิดขึ้นจริงจำนวน
  1.30 ล้านบาท คืองาน Beer Park ซึ่งจัดในช่วงสิ้นปี

3.5 ธุรกิจผลิตภาพยนตร์เรื่อง

3.5.1 ลักษณะผลิตภัณฑ์และบริการ

-   ลักษณะผลิตภัณฑ์

ธุรกิจภาพยนตร์เรื่อง โดยมีบริษัท แม็ทชิ่ง โมชั่นพิคเจอร์ส จำกัด
ซึ่งเป็นบริษัทย่อยของกลุ่มบริษัทแม็ทชิ่งในการผลิตและจำหน่าย ดังที่ทราบ
ธุรกิจภาพยนตร์เรื่องที่ปรากฏบนจอภาพยนตร์และจากการโฆษณาภาพยนตร์ว่า
การผลิตภาพยนตร์ต้องอาศัยเทคนิค ความรู้ความสามารถและเงินลงทุนอย่างสูง
การลงทุนขั้นต่ำจะต้องลงทุนนับล้านบาทขึ้นไปสำหรับการสร้างภาพยนตร์ในปัจจุบัน
แต่หากเป็นเรื่องที่ต้องใช้ฉากและการแสดงที่ยุ่งยากมีเทคนิคพิสดารต่างๆ ประกอบการสร้าง
จะต้องลงทุนเป็นเงินนับหลายร้อยล้านบาททีเดียว
นับย้อนตั้งแต่ภาพยนตร์ที่ถือว่าเป็นต้นแบบของภาพยนตร์ในปัจจุบันคิดประดิษฐ์ขึ้นโดย โทมัส แอลวา
เอดิสัน (Thomas Alva Adison) และผู้ร่วมงานของเขาชื่อ วิลเลี่ยม เคนเนดี้ ดิคสัน
(William Kenady Dickson) เมื่อ พ.ศ.2432 ตรงกับสมัยรัชกาลที่ 5 นับได้กว่า 127
ปีมาแล้ว ภาพยนตร์เรื่องได้รับความนิยมและไปทั่วโลก
และเกิดอุตสาหกรรมการผลิตจำหน่ายและบริการฉายภาพยนตร์ขนาดใหญ่หลายแห่ง
ทั้งในประเทศอังกฤษ ฝรั่งเศส สหรัฐอเมริกา และในเอเชีย

ภาพยนตร์เรื่องได้กลายเป็นสื่อถ่ายทอดเหตุการณ์ ศิลปะการบันเทิงและวรรณกรรมต่างๆ
ที่ได้รับความนิยมอย่างกว้างขวางตลอดมา บริษัท แม็ทชิ่ง โมชั่นพิคเจอร์ส
จำกัดเป็นบริษัทที่ตั้งขึ้นมาเพื่อตอบโจทย์นี้ บริษัทได้ผลิตผลงานภาพยนตร์เรื่องที่ผ่านมาได้แก่ “ ซีอุย”
“ ก็เคยสัญญา ” และในปี 2549 ได้ผลิตเรื่อง “ ผีอยากกลับมาเกิด-Recycle”
ซึ่งเป็นภาพยนตร์ที่ร่วมทุนกับประเทศฮ่องกง โดยมีผู้กำกับชื่อดัง 2 พี่น้อง อ๊อกไซด์และแดนนี่ แปง
ภาพยนตร์ได้รับการตอบรับเป็นอย่างดีในต่างประเทศ อาทิ ได้รับเข้าฉายที่เมืองคานส์ Cannes
Film Awards และออกฉายทั่วประเทศในเอเชีย ได้เป็นอันดับ1 Box Office ในฮ่องกงอีกด้วย
สำหรับเมืองไทยได้รับการเสนอชื่อเข้าประกวดรางวัลสุพรรณหงส์ทองคำในประเภทเทคนิคยอดเยี่ยมอีกด้วย
สำหรับในแง่การตอบรับจากผู้ร่วมค้า ผู้ผลิตในต่างประเทศ
ถือได้ว่าประสบความสำเร็จในระดับหนึ่งในการสร้างความตระหนัก (Brand Awareness)
โดยผู้สร้างภาพยนตร์ในต่างประเทศได้รับทราบถึงความสามารถในการผลิตภาพยนตร์เป็นอย่างดี

-   ลูกค้าและกลุ่มเป้าหมาย

1. กลุ่มลูกค้าในประเทศ ได้แก่ กลุ่มลูกค้าผู้ชมทั่วไป กลุ่มลูกค้าที่เป็น Channel of
Distribution ได้แก่โรงภาพยนตร์ ผู้จัดจำหน่าย (Distributor) หรือผู้ผลิตแผ่นวีซีดี ดีวีดี
ทั้งนี้บริษัทไม่มีนโยบายที่จะจำหน่ายให้ลูกค้ากลุ่มใดกลุ่มหนึ่งโดยเฉพาะ

2. กลุ่มลูกค้าในต่างประเทศ ได้แก่ ผู้จัดจำหน่าย (Distributor) ตัวแทนผู้จัดจำหน่าย
(Feature Film Agents) ในต่างประเทศ เช่น ฮ่องกง เกาหลี ประเทศในทวีปยุโรป
และสหรัฐอเมริกา

3.5.2 การจัดหาและการผลิตภาพยนตร์

ในการดำเนินงานบริษัท แม็ทชิ่ง โมชั่นพิค เจอร์สจำกัดได้แบ่งธุรกิจเป็น 2 ส่วนดังนี้

1. ด้านการลงทุน

1.1 การลงทุนในภาพยนตร์ไทย จะเป็นการลงทุนเอง100% ซึ่งในปัจจุบันการแข่งขันค่อนข้างสูง
บริษัทมีนโยบายในการกำหนดราคาโดยพิจารณาจากต้นทุนในการผลิตเป็นฐานบวกผลตอบแทนหรือกำไรที่อยู่ในระดับเหมาะสม
1.2 การร่วมลงทุนในภาพยนตร์ต่างประเทศ
บริษัทจึงมีนโยบายเข้าร่วมลงทุนในโรงภาพยนตร์ต่างประเทศ โดยศึกษาถึงเนื้อเรื่อง
บทภาพยนตร์ที่มีคุณภาพ
ผู้กำกับภาพยนตร์ที่ได้รับการยอมรับจากคนในวงการและผู้ชมในระดับนานาชาติซึ่งอาจมาจากทั้งในและนอกประเทศ
ทีมงานที่มีความสามารถ รวมทั้งอุปกรณ์ในการถ่ายทำโดยได้รับการสนับสนุนจากบริษัท เกียร์เฮด
จำกัด ซึ่งเป็นบริษัทย่อยในกลุ่มบริษัทแม็ทชิ่งในการเป็นผู้ให้เช่าอุปกรณ์ในการถ่ายทำ

2.การให้บริการกองถ่ายภาพยนตร์ต่างประเทศ ในการเช่าใช้อุปกรณ์เครื่องมือในการถ่ายทำ

3.5.3 การตลาดและภาวะการแข่งขัน

-   ภาวะอุตสาหกรรม

อุตสาหกรรมภาพยนตร์ไทยในปี 2550 มีการเติบโตจากปี 2549 ที่ร้อยละ 15 โดยประมาณ
โดยที่มีภาคต่อของภาพยนตร์นเรศวร เป็นภาพยนตร์ที่ทำรายได้เป็นหลัก
นอกจากนั้นเป็นภาพยนตร์อื่นๆ มีทั้งที่ได้กำไรน้อยมากและมีบ้างที่ขาดทุน
นอกจากนั้นวงการผู้ผลิตภาพยนตร์เรื่อง มีอัตราการแข่งขันสูงจากคู่แข่งรายสำคัญๆ เช่น
จากค่ายหนังในเครือ สหมงคลฟิล์ม บริษัท จีเอ็มเอ็ม ไท หับ จำกัด ซึ่งเป็นบริษัทย่อยของบริษัท
จีเอ็มเอ็ม แกรมมี่ จำกัด(มหาชน) บริษัทผู้ผลิตภาพยนตร์เรื่องในเครือของบริษัท
อาร์.เอส.โปรโมชั่น จำกัด(มหาชน) เหล่านี้เป็นต้น
ได้มีการพัฒนายกระดับคุณภาพของภาพยนตร์ไทย

อนึ่งแนวโน้มพฤติกรรมการบริโภคของผู้ชมซึ่งมีการเปลี่ยนแปลงสูงย่อมมีผลกระทบต่ออุตสาหกรรมการผลิตภาพยนตร์ไทย
เช่น ความนิยมภาพยนตร์จากต่างประเทศ และยังขาดการสนับสนุนจากหน่วยงานภาครัฐ
รวมถึงองค์กรต่างๆ ในการสนับสนุนภาพยนตร์ไทย
ให้คนไทยหันมาดูภาพยนตร์ไทยก็มีความสำคัญต่ออุตสาหกรรมนี้เช่นกัน

-   กลยุทธ์ทางการตลาด

จากหลักการที่กล่าวมาข้างต้นว่าบริษัทมุ่งเน้นการผลิตภาพยนตร์ที่มีคุณภาพ
โดยการสรรหาบทภาพยนตร์ที่น่าสนใจ รวมถึงการผลิตภาพยนตร์ให้มีคุณภาพด้วยต้นทุนพอเหมาะ
และจากที่ในปี 2549 บริษัทมีผลขาดทุนจากการร่วมทุนสร้างภาพยนตร์กับต่างประเทศจำนวน 2
เรื่องคือ “ ผีอยากกลับมาเกิด-Recycle”
เป็นหนังแนวสยองขวัญโดยร่วมลงทุนกับทีมงานจากประเทศฮ่องกง โดยผู้กำกับสองพี่น้องตระกูลแปง
และ “ The Fifth Commandment”
เป็นหนังแนวแอ็คชั่นโดยร่วมลงทุนกับทีมงานจากประเทศอเมริกาดังที่ได้กล่าวมาแล้วข้างต้น ในปี
2550บริษัทมีนโยบายในการชะลอการลงทุนในการผลิตภาพยนตร์จนกว่าจะมีผู้ร่วมทุนที่มีประสิทธิภาพที่น่าเชื่อถือได้
เสนอโครงการที่มีโอกาสทำกำไรได้จริง บริษัทจะพิจารณาในการดำเนินการโครงการดังกล่าว

งานที่ยังไม่ได้ส่งมอบ

สำหรับปี 2551 บริษัทมีแผนนำภาพยนตร์เรื่องออกฉาย จำนวน 1 เรื่อง เป็นภาพยนตร์แอ็คชั่น
เรื่อง “ The Fifth Commandment ”
ซึ่งเป็นผลงานที่ร่วมทุนกับทีมงานจากประเทศสหรัฐอเมริกา
บริษัทคาดหวังรายได้จากการขายลิขสิทธิ์ภาพยนตร์ซึ่งจะนำไปขายในตลาดต่างประเทศ
เพื่อทำกำไรจากภาพยนตร์เรื่องล่าสุดนี้ คาดว่าจะได้รับการตอบรับที่ดี

3.6 ธุรกิจผลิตสิ่งพิมพ์

3.6.1. ลักษณะผลิตภัณฑ์หรือบริการ

-   ลักษณะผลิตภัณฑ์

คือการผลิตสื่อสิ่งพิมพ์นิตยสารแฟชั่นวัยรุ่นแนว Street Style เพื่อวางจำหน่ายแก่ผู้อ่าน
โดยออกเป็นรายเดือน ซึ่งรายได้จะมาจากการขายนิตยสาร และจากลูกค้า Agency และลูกค้า
Direct ให้ทำการซื้อพื้นที่เพื่อโฆษณาสินค้า

ปัจจุบันบริษัทมีการให้บริการ ดังนี้

- นิตยสาร Cheeze รายเดือน เป็นนิตยสารแฟชั่นวัยรุ่นแนว Street Style, How to,
Shopping ที่เน้นภาพ on street เป็นหลัก และเนื้อหา content ที่น่าสนใจ

- รับออกแบบสิ่งพิมพ์ เช่น แคตตาล็อกมอเตอร์ไซค์ยามาฮ่า

 กลุ่มลูกค้าเป้าหมาย

สามารถแบ่งได้เป็น 3 กลุ่มใหญ่ คือ

  1. กลุ่มผู้อ่านนิตยสาร ตั้งแต่วัยรุ่นตอนต้นจนถึงวัยทำงาน รวมทั้งผู้ที่ทำงานอยู่ในแวดวงการแฟชั่น

ดีไซเนอร์ ช่างภาพ และงานโฆษณา

2. กลุ่มลูกค้า Agency บริษัทโฆษณาที่แนะนำเราต่อลูกค้าที่เป็นเจ้าของผลิตภัณฑ์

3. กลุ่มลูกค้า Direct บริษัทห้างร้าน หรือธุรกิจขนาดเล็กที่ต้องการโฆษณาผลิตภัณฑ์ของตนเอง

3.6.2 การจัดหาผลิตภัณฑ์หรือบริการ

ขั้นตอนกระบวนการผลิตนิตยสารเริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละเดือน
เพื่อส่งต่อให้ภายในกองได้ทำงานต่อในขั้นตอนนี้อาจมีการซื้อแฟชั่น, ภาพ on street หรือ
content จากทางลูกค้า กองบรรณาธิการต้องทำงานรองรับในส่วนนี้ด้วย รวมถึงกำหนดค่า
Production ในการถ่ายทำแฟชั่นในแต่ละเซตไม่ให้เกิน budget ที่ตั้งไว้

2. เขียนคอลัมน์ตาม Theme ที่ได้กำหนดไว้ รวมถึงด้านภาพถ่ายที่ช่างภาพถ่ายเข้ามา
จะมีบรรณาธิการช่างภาพคัดรูปที่ดีที่สุดเพื่อให้เข้ากับ issue นั้นๆ

3. ส่งเนื้อหาและรูปภาพให้ฝ่าย Art เพื่อจัดทำ layout

4. จัดส่งร้านแยกสีทำเพลท ตรวจปรู๊ฟสี และส่งโรงพิมพ์
*ในขั้นตอนนี้ต้องจัดซื้อกระดาษสำหรับพิมพ์นิตยสาร ซึ่งราคาในปีที่ผ่านมาถือว่าคงที่

5. จัดส่งให้กับผู้จัดจำหน่าย

3.6.3 การตลาดและภาวการณ์แข่งขัน

ภาวะอุตสาหกรรม

ภายในปี2550 ถือว่า ธุรกิจนิตยสารมียอดค่าใช้จ่ายในการโฆษณาลดลงมากถึง ร้อยละ 4.47
เป็นสื่อที่มียอดค่าใช้จ่ายโฆษณาลดลงมากที่สุด ถ้าเทียบกับธุรกิจประเภทอื่น อย่างโทรทัศน์ วิทยุ
หรือหนังสือพิมพ์

แม้ว่านิตยสารแต่ละเล่มหันมาพัฒนาปรับปรุงอยู่ตลอดเวลา เพื่อให้นิตยสารมีความน่าสนใจอยู่ตลอด
และยังมีผลต่อความเชื่อถือของลูกค้า Agency ที่จะ Plan ชื่อนิตยสารไว้ใน List ระดับต้นๆ
ซึ่งทำให้วงการนิตยสารมีสีสันมีการตื่นตัว ทำให้ผู้อ่านมีทางเลือกมากขึ้น

ร้านค้าย่อยๆ หรือธุรกิจขนาดเล็กหันมาให้ความสนใจเต็มที่ โดยเฉพาะสินค้าประเภทเสื้อผ้าเครื่อง

แต่งกาย เห็นได้จากการซื้อโฆษณาของลูกค้าประเภทนี้ที่เพิ่มขึ้นในปีที่ผ่านมา
ถึงแม้เม็ดเงินในการใช้แต่ละเดือนไม่สูงมาก แต่ก็นับว่าบางธุรกิจมีความภักดีกับทางนิตยสาร
ส่งผลให้ติดตาม Cheeze Magazine มาโดยตลอด เพราะได้รับ ผลตอบรับที่ดีจากลูกค้า
ซึ่งทางบริษัทพร้อมสร้างสัมพันธ์ที่ดีกับลูกค้ากลุ่มนี้อยู่ให้ดีอยู่เสมอ

 ภาวะการแข่งขัน

ดังที่กล่าวแล้วข้างต้นว่าในปัจจุบันภาวการณ์แข่งขันของธุรกิจผลิตสื่อสิ่งพิมพ์ยังคงมีการแข่งขันอย่างสูง
ทั้งผู้ผลิตรายเดิมและรายใหม่ ทำให้บริษัทต้องมีการปรับกลยุทธ์ในการแข่งขันหลายๆ ด้าน ดังนี้

- กลยุทธ์ด้านผลิตภัณฑ์

พัฒนางานให้มีคุณภาพอยู่เสมอ ที่ดึงเอกลักษณ์ของ Cheeze ที่ไม่ซ้ำใครในเรื่องของการนำเสนอ
content ส่วนใหญ่ในแบบภาพ on street มาปรับปรุงให้ถูกใจกลุ่มวัยรุ่นผู้อ่านอยู่ตลอด
และพัฒนาเนื้อหาที่เน้นไปในเรื่องของแฟชั่นโดยเฉพาะ เพื่อให้ Cheeze ยังคงเป็น Trend
Setter ที่มีความทันสมัย Trendy ตลอดเวลา

- กลยุทธ์ด้านยอดขายและส่งเสริมการขาย

นิตยสาร Cheeze ยังถือว่าเป็นนิตยสารที่มียอดขายดี ทำให้บริษัทสนใจที่จะเพิ่มยอดขายให้เติบโต
โดยร่วมมือกับทางผู้จัดจำหน่ายในการวางแผนเพื่อให้นิตยสารส่งถึงมือผู้อ่านให้มากที่สุด
ทั้งนี้แบ่งสัดส่วนกรุงเทพฯ 70% ต่างจังหวัด 30%

- กลยุทธ์ด้านราคา

  เนื่องจาก Cheeze Group มีสื่ออีก 2 ตัว ก็คือ Media และ Cheeze Studio จึงทำให้
  Cheeze สามารถ

ขายงานเป็น Package เพื่อเพิ่ม Value ให้กับลูกค้า

-   งานที่ยังไม่ได้ส่งมอบ

  - ไม่มี-

3.7 ธุรกิจให้บริการและผลิตสื่อโฆษณา

3.7.1 ลักษณะผลิตภัณฑ์และการให้บริการ

ผลิตสื่อโฆษณาภายนอกที่อยู่อาศัย (Out of Home Media) ที่มีความหลากหลายทั้งด้านรูปแบบ
ขนาด สถานที่ติดตั้ง และ
เทคนิคในการนำเสนอสื่อโฆษณาประชาสัมพันธ์ภายในและภายนอกศูนย์การค้าที่มีจำนวนกลุ่มเป้าหมายสูงอาทิเช่น
ภายในอาคารสยามเซ็นเตอร์, สยามดิสคัฟเวอรี่ และภายนอกบนลานพารากอน (Parc Paragon)
เพื่อให้สามารถสนองความต้องการ
สำหรับกลุ่มลูกค้าเป้าหมายซึ่งถือว่าเป็นพื้นที่ติดตั้งสื่อที่มีอัตราการเข้าถึงสื่อมากกว่า 200,000
คนต่อวัน อีกทั้งยังเป็นพื้นที่ที่รายล้อมด้วยห้างสรรพสินค้าชั้นนำของเมืองไทยและยังตั้งอยู่ ณ
ลานจัดกิจกรรมของห้างสยามพารากอน ซึ่งเป็นห้างที่ใหญ่ที่สุดใน South East Asia
ซึ่งสถานที่ที่นี้เป็นที่รวมคนที่มีกำลังซื้อสูง
จึงเป็นสถานที่ที่ดีที่สุดในการโฆษณาเพื่อสร้างความรับรู้ในสินค้าและบริการ ภายใต้ชื่อ “Cheeze
Media”

ในการประกอบธุรกิจมีรายได้ 2 รูปแบบ คือ การให้เช่าสื่อโฆษณา และการรับจ้างผลิตงานโฆษณา
ซึ่งโดยส่วนใหญ่ลูกค้าใช้สื่อโฆษณาของลูกค้าเอง
และลูกค้าบางรายที่ต้องการให้บริษัทเป็นผู้ผลิตภาพโฆษณาด้วย

รูปแบบในการเสนอสื่อโฆษณาแก่ลูกค้า

1. Television Commercial Advertisement (TVC)
เป็นรูปแบบภาพยนตร์โฆษณาที่มีความยาว 15 วินาที หรือ 30 วินาที

2. Freeze Logo หรือ Dynamic Logo เป็นรูปแบบโลโก้สินค้าซึ่งอาศัยเทคโนโลยีรูปแบบใหม่
เพื่อให้เกิดความน่าสนใจ ต่อลูกค้า

3. Scoop
การเสนอข่าวสารที่เน้นการให้ข้อมูลโดดเด่นด้วยการนำเสนอได้อย่างสมบูรณ์แบบทั้งภาพเสียงและการเคลื่อนไหว
โดยสามารถสอดแทรกบทสัมภาษณ์ผู้บริหาร รวมถึงจุดขายต่างๆของสินค้าและบริการ ซึ่ง Scoop
ยังสามารถขยายผลไปสู่จอของพันธมิตรทางการค้าเช่น โดมชาแนล
สถานีโทรทัศน์ภายในหอพักมหาวิทยาลัยธรรมศาสตร์ ศูนย์รังสิต และสถาบันราชภัชต่างๆ ทั่วประเทศ

4. การถ่ายทอดกิจกรรมสด (Live Broadcast) บนพื้นที่การจัดกิจกรรมทั้งสยามดิสคัฟเวอรี่
สยามเซ็นเตอร์ และลานสยามพารากอน โดยเป็น Technology Plug and Play
เพื่อความสะดวกในการจัดกิจกรรม รวมถึงการทำ Live Broadcast ข้ามเครือข่าย เช่น
จากสยามพารากอน มาถ่ายทอดยัง 2 จอ LED ใหญ่ ที่สยามเซ็นเตอร์และสยามดิสคัฟเวอรี่

5. โปรโมชั่น Advertising
เป็นโฆษณาที่ทำหน้าที่ประชาสัมพันธ์กิจกรรมที่จะจัดให้ผู้บริโภคได้รับทราบ
ไม่ว่าจะเป็นการจัดคอนเสิร์ต การจัดงานกิจกรรม โปรโมทสินค้าในทุกที่

-   นโยบายราคาและการกำหนดราคา

บริษัทใช้นโยบายการกำหนดราคาสินค้า โดยใช้กลยุทธ์ “นโยบายความคุ้มค่า (Value for
money)” ทางบริษัทได้ออกแบบแพคแกจ เพื่อให้เกิดความดึงดูดใจ ด้วยการเพิ่มเติมสื่อ Above
the line ของบริษัทในเครือแม็ทชิ่ง เช่น สื่อโฆษณาในนิตยสาร Cheeze และ สื่อ Below the
line เช่น พื้นที่ในการจัดกิจกรรมที่ชีสสตูดิโอ รวมทั้งสื่อพันธมิตรของทางบริษัท เช่น โดมชาแนล
ซึ่งเป็นทีวีในหอพักนักศึกษามหาวิทยาลัยธรรมศาสตร์ ศูนย์รังสิต

นอกจากนี้ บริษัทยังคำนึงถึงปัจจัยต่างๆ ดังนี้

1.  การเปรียบเทียบกับคู่แข่งทางการค้าที่มีจุดติดตั้งโฆษณาในบริเวณใกล้เคียงกัน
    ทั้งนี้ต้องคำนึงถึงจุดติดตั้งสื่อโฆษณาส่วนใหญ่ของบริษัทอยู่ใน prime area
    มีความหนาแน่นของชุมชนมาก

2.  ต้นทุนการเช่าและก่อสร้างสถานที่ติดตั้งสื่อโฆษณา
    จะมีผลต่อการกำหนดราคาค่าใช้บริการสื่อโฆษณา

3.  ต้นทุนการดำเนินงานของบริษัท คำนึงถึงต้นทุนอื่นๆ เช่น ค่าเช่า ค่าเบี้ยประกัน ค่าไฟฟ้า
    ค่าภาษีป้าย และ เงินเดือนพนักงาน เพื่อให้บริษัทสามารถสร้างผลกำไรจากการดำเนินงานได้

4.  ต้นทุนการผลิตสื่อประเภทนั้นๆ ทั้งในเรื่องของประเภทสื่อโฆษณา ขนาดที่ใช้และวัสดุที่ผลิต

ลูกค้าเป้าหมาย

ลูกค้าของบริษัทสามารถจำแนกได้เป็น 2 ประเภทหลัก ตามลักษณะการติดต่อ ดังนี้

1.  ลูกค้าประเภทบริษัทตัวแทนโฆษณา (Agency) คือ
    บริษัทตัวแทนโฆษณาซึ่งทำหน้าที่เป็นตัวแทนเจ้าของผลิตภัณฑ์หรือบริการในการติดต่อให้บริษัทเป็นผู้ผลิต
    และติดตั้งสื่อป้ายโฆษณาให้กับลูกค้าของตนเอง

2.  ลูกค้าที่เป็นเจ้าของผลิตภัณฑ์โดยตรง (Non Agency) คือ บริษัท ห้างร้านเอกชน
    รวมถึงองค์กรของรัฐบาลและรัฐวิสาหกิจทั่วไป ซึ่งเป็นเจ้าของผลิตภัณฑ์ หรือบริการโดยตรง
    โดยบริษัทเป็นผู้ผลิตและติดตั้งสื่อป้ายโฆษณาตามรายละเอียดและรูปแบบที่ได้ตกลงกัน

    -   การจำหน่ายและช่องทางการจำหน่าย

ในการจำหน่ายสื่อป้ายโฆษณาของบริษัท สามารถสรุปช่องทางการจำหน่ายได้ดังนี้

1.  ผ่านพนักงานขายของบริษัท บริษัทจะติดต่อกับลูกค้าที่มีศักยภาพในการใช้สื่อ
    เพื่อเสนอทางเลือกในการประชาสัมพันธ์สินค้าของลูกค้า และเป็นการแนะนำบริษัทต่อลูกค้า
    โดยมีเอกสารประกอบการขาย ภาพรูปแบบคุณลักษณะ ตำแหน่งจุดติดตั้ง ราคาเสนอขาย
    ซึ่งอธิบายรายละเอียดโดยเบื้องต้นของสื่อป้ายโฆษณาประเภทต่างๆ
    เพื่อให้การสื่อสารข้อมูลสู่กลุ่มลูกค้าเป็นไปอย่างสมบูรณ์ ถูกต้องและง่ายต่อการตัดสินใจ

2.  ผ่านสื่อโฆษณาของบริษัท เนื่องจากสื่อโฆษณาของบริษัทอยู่ภายนอกที่อยู่อาศัย
    จึงสามารถจัดเป็นช่องทางการจำหน่ายของบริษัทได้อีกทางหนึ่ง
    ลูกค้าของบริษัทโดยส่วนใหญ่จะเป็นผู้ติดต่อกับบริษัทจากการพบเห็นสื่อป้ายโฆษณาของบริษัท
    ซึ่งได้มีการระบุชื่อบริษัทและเบอร์โทรศัพท์ไว้

3.  ผ่านการเผยแพร่ข้อมูลบริษัทผ่านสื่อต่างๆ

    -   สื่อทางอิเลคทรอนิค

- เว็บไซต์ของบริษัท บริษัทมีการจัดทำเว็บไซต์ www.cheezemedia.com เพื่อเผยแพร่ข่าวสาร
และสินค้าของบริษัท เพื่อให้ลูกค้าสามารถทราบถึงข้อมูลเบื้องต้นของบริษัทได้

  - การจัดทำ Web Link เพื่อเชื่อมโยง Website ของบริษัท กับ Website
  ที่ได้รับความนิยมทั้งในและต่างประเทศ

  - สื่อทางสิ่งพิมพ์ต่างๆ

  - การลงโฆษณาในหนังสือพิมพ์รายวัน

  - การลงโฆษณาในหนังสือนิตยสารต่างๆ

3.7.2 การจัดหาผลิตภัณฑ์หรือบริการ

  ในการผลิตงานโฆษณากับลูกค้า บริษัทมีการดำเนินการดังต่อไปนี้

1.  ทำสัญญาและทำความเข้าใจกับลูกค้าถึงประเภทสื่อโฆษณา ระยะเวลาในการโฆษณา รูปแบบ
    รายละเอียดของงานโฆษณา โดยส่วนใหญ่บริษัทจะรับผลิตงานโฆษณาโดยใช้ Animation
    Graphic และ Animation Graphic ตามโจทย์ที่ลูกค้าให้มาด้วย

2.หลังจากนั้น บริษัทจะส่งผ่านขั้นตอนการผลิตภาพโฆษณาต่อยังทีมงานฝ่ายผลิต
เพื่อทำการผลิตงานตามแบบที่ได้ตกลงไว้กับลูกค้า
บริษัทผู้ผลิตภาพโฆษณาจะผลิตงานตามที่ได้รับมอบหมายโดยใช้ระยะเวลาประมาณ 7-21
วันในการทำการผลิตภาพ ทั้งนี้ขึ้นอยู่กับประเภทของสื่อโฆษณา หลังจากทำการผลิตภาพเสร็จแล้ว
บริษัทจะทำการตรวจสอบคุณภาพของภาพโฆษณา ให้ถูกต้องตามแบบที่ลูกค้าระบุไว้ ทั้งในด้าน ขนาด
วัสดุ สี และรูปแบบ

  3.จากนั้นบริษัทจะนำเสนอสื่อโฆษณาพร้อมขออนุมัติจากลูกค้า ในกรณีที่ไม่มีการแก้ไขเพิ่มเติม

4.เมื่อส่งมอบภาพโฆษณาแล้ว
บริษัทจะแพร่ภาพโฆษณาในสื่อโฆษณาตามจำนวนและระยะเวลาที่ได้ตกลงกับลูกค้า

5.ภายหลังการติดตั้งสื่อป้ายโฆษณา
ฝ่ายผลิตโฆษณาจะรายงานผลการติดตั้งให้ฝ่ายการตลาดเพื่อตรวจเช็คความถูกต้องและความสมบูรณ์ของงานให้เป็นไปตามเงื่อนไขที่ระบุไว้ในสัญญากับลูกค้า
เมื่อฝ่ายการตลาดรับรองความถูกต้องของงานแล้ว
จะทำการตรวจสอบรายงานการแพร่ภาพให้เป็นไปตามเงื่อนไขที่กำหนด

6.ทุกๆสิ้นเดือนฝ่ายการตลาดจะทำการตรวจสอบรายงานการแพร่ภาพอย่างละเอียดเปรียบเทียบกับเงื่อนไขที่ตกลงไว้
จากนั้นจึงจัดส่งใบแจ้งหนี้ต่อไป

3.7.3 การตลาดและภาวะการแข่งขัน

-   ภาวะอุตสาหกรรม

สืบเนื่องจากภาวะเศรษฐกิจและการเมืองเป็นปัจจัยหลักที่สำคัญ
ในการปรับเปลี่ยนพฤติกรรมของผู้บริโภค ให้หันมาใช้เหตุผลในการตัดสินใจซื้อสินค้ามากขึ้น
ซึ่งมีผลกระทบโดยตรงต่อการแข่งขันในทุกธุรกิจ
ดังนั้นเพื่อความอยู่รอดและเป็นผู้นำทางด้านตลาดของแต่ละธุรกิจ
ซึ่งมุ่งเน้นที่จะใช้เม็ดเงินในการโฆษณาสินค้าให้คุ้มค่าและก่อให้เกิดประโยชน์มากที่สุด
ธุรกิจการโฆษณายังเป็นปัจจัยสำคัญที่จะช่วยในการเผยแพร่และประชาสัมพันธ์สินค้าเหล่านั้น

การเติบโตของธุรกิจสื่อป้ายโฆษณา
มีความสัมพันธ์โดยตรงกับอุตสาหกรรมโฆษณาและการขยายตัวของภาวะเศรษฐกิจ ในปี 2550
คาดการณ์ว่า GDP ขยายตัวในอัตราร้อยละ 4.8

  -------------------- ----------- ----------- --------- --------- ---------
  มูลค่า (ล้านบาท)        ปี 2546      ปี 2547      ปี 2548    ปี 2549    ปี 2550

  สื่อโฆษณารวม ²         71,499      83,139      85,602    89,735    92,010

  สื่อป้ายโฆษณา ²         3,163       4,051       4,643     4,667     4,480

  % ของสื่อโฆษณารวม      4.42 %      4.81 %      5.42%     5.20%     4.87%
  -------------------- ----------- ----------- --------- --------- ---------

  ที่มา : 1.สำนักงานคณะกรรมการพัฒนาเศรษฐกิจและสังคมแห่งชาติ

  2.บริษัท เอซีนิลเสน (ประเทศไทย) จำกัด

  ---------------------- ----------- ----------- --------- --------- ---------
  สัดส่วนการใช้สื่อโฆษณา (%)  ปี 2546      ปี 2547      ปี 2548    ปี 2549    ปี 2550

  ทีวี                     59.19       56.07       58.43     59.59     58.13

  วิทยุ                    9.32        8.14        7.47      7.35      6.96

  หนังสือพิมพ์               18.67       21.43       18.98     17.19     17.2

  นิตยสาร                 6.36        7.27        7.18      6.89      6.42

  โรงภาพยนตร์             1.25        1.59        1.69      2.32      4.77

  สื่อโฆษณาภายนอกที่อยู่อาศัย   5.21        5.50        6.25      6.66      6.53

  รวม                    100         100         100       100       100
  ---------------------- ----------- ----------- --------- --------- ---------

ที่มา: บริษัท เอซีนิลเสน (ประเทศไทย) จำกัด

จากข้อมูลบริษัท เอซีนิลเสน (ประเทศไทย) จำกัด พบว่าระหว่างปี 2546-2550
การใช้จ่ายโฆษณามีอัตราการเติบโตอย่างต่อเนื่อง โดยในปี 2550
มีมูลค่าการใช้สื่อโฆษณาโดยรวมจำนวน 92,010 ล้านบาท เพิ่มขึ้นในอัตราร้อยละ 2.54
เมื่อเทียบกับปีก่อน โดยสื่อป้ายโฆษณามีมูลค่าการใช้สื่อ 4,480 ล้านบาท หดตัวจากปี 2549
ในอัตราร้อยละ 10.38 % กลุ่มธุรกิจที่ใช้สื่อป้ายโฆษณาส่วนใหญ่มาจากธุรกิจรถยนต์ อสังหาริมทรัพย์
และธุรกิจสื่อสารโทรคมนาคม และธุรกิจสินค้าอุปโภคบริโภค เช่น แชมพู สบู่ ยาสีฟัน เป็นต้น

สำหรับ “สื่อนอกบ้าน”
เนื่องจากวิถีชีวิตของผู้บริโภคในปัจจุบันมักใช้เวลาอยู่นอกบ้านมากกว่าภายในบ้าน
ประกอบกับอัตราค่าโฆษณาของสื่อนอกบ้านที่ต่ำกว่าสื่อหลักโดยเปรียบเทียบ
ทำให้สื่อนอกบ้านปีนี้มีแนวโน้มได้รับความนิยมจากบรรดาผู้ประกอบธุรกิจมากขึ้นอีกสื่อหนึ่งอย่างชัดเจน

-   ภาวะคู่แข่ง

จากการศึกษาของบริษัทมีผู้ประกอบการหลายราย ผู้ประกอบการรายใหญ่เช่น บริษัท มาสเตอร์แอด
จำกัด (มหาชน) บริษัท เจซี เดอ โกล์ด จำกัด บริษัท บางกอก ไตรวิชั่นจำกัด
และผู้ประกอบการรายย่อย ส่วนใหญ่จะมุ่งเน้นการดำเนินธุรกิจไปในแต่ละรูปแบบสื่อป้ายโฆษณา
ซึ่งแตกต่างจากบริษัทที่มีนโยบายมุ่งสร้างสรรค์สื่อให้มีความหลากหลายรูปแบบ
เข้าถึงกลุ่มเป้าหมายอย่างชัดเจน
โดยใช้วิธีการสร้างสรรค์สื่อให้สอดคล้องกับพฤติกรรมของผู้บริโภคเป็นหลัก
แต่ในปัจจุบันได้มีผู้ประกอบการรายย่อยหันมาดำเนินธุรกิจสื่อจอ LED หลายราย เช่น Absolute
Impact , Extreme Ad , VGI เป็นต้น ซึ่งในปัจจุบันมีบริษัทผลิตสื่อโฆษณาต่างๆ ดังนี้

-   บริษัท เจซี เดอ โกลด์ จำกัด มุ่งเน้นสื่อป้ายโฆษณาบริเวณที่พักผู้โดยสารรอรถประจำทาง
    และบริเวณทางเท้าในเขตกรุงเทพมหานคร

-   บริษัท บางกอกไตรวิชั่น จำกัด มุ่งเน้นสื่อป้ายโฆษณาประเภท Trivision ขนาดใหญ่

-   Absolute Impact มุ่งเน้นสื่อจอ LED ในสยามพารากอน เอ็มโพเรียม และ Home Fresh
    Mart Supermarket

- Extreme Ad มุ่งเน้นสื่อจอ LED รวมทั้ง Point Of Purchase ใน TOP Super Market
ทุกสาขา

- VGI มุ่งเน้นสื่อจอ LED รวมทั้ง ป้ายบิลบอร์ดในสถานีรถไฟฟ้าทุกสถานี

จากการที่ผู้ประกอบการแต่ละรายมีรูปแบบสื่อป้ายโฆษณาที่แตกต่างกัน และพื้นที่จุดแข็งต่างกัน
ดังนั้นจุดแข็งของบริษัทจึงเป็นการติดตั้งและสร้างสรรค์สื่อโฆษณาประชาสัมพันธ์ในพื้นที่ที่มีศักยภาพในการเติบโตสูง
และการใช้สื่อดังกล่าว เพื่อสนับสนุนกิจการจัดแสดง จัดกิจกรรมทางการตลาด

กลยุทธ์ทางการตลาด

บริษัทได้มุ่งสร้างสรรค์และพัฒนาสินค้าเพื่อให้เกิดประสิทธิภาพสูงสุดดังต่อไปนี้

  - การปรับรูปแบบของโฆษณา ให้เกิดประสิทธิภาพสูงสุดต่อผู้ที่ผ่านไปมา (Viewer)

กลยุทธ์ในการทำการตลาดจอLED มุ่งเน้นในการนำเสนอรูปแบบการโฆษณาแบบ Experiential
Marketing ซึ่งเป็นรูปแบบการโฆษณาแบบ Hard Sale คือ มุ่งเน้นการสร้างความรับรู้
(Awareness) เนื่องจากช่วงเวลาที่คนเดินผ่านไปมา มีระยะเวลาสั้นกว่าการนั่งดูโทรทัศน์อยู่ที่บ้าน
ดังนั้นความสนใจและช่วงเวลารับรู้จะสั้นกว่า
ทางบริษัทจึงทำการพัฒนารูปแบบของโฆษณาเพื่อให้สอดคล้องต่อพฤติกรรมของผู้บริโภค

- การนำเสนอรูปแบบในการถ่ายทอดสดการจัดกิจกรรมส่งเสริมการตลาด (Sale Promotion)

การจัดกิจกรรมส่งเสริมการตลาดที่จะสัมฤทธิผลสูงสุด
ต้องสามารถขยายผลทางด้านการประชาสัมพันธ์และการโฆษณาให้เข้าถึงกลุ่มลูกค้าได้อย่างมีประสิทธิผล
สามารถเพิ่มจำนวนผู้เข้าร่วมงานกิจกรรม(Participants)และยอดขายให้แก่เจ้าของผลิตภัณฑ์

ทั้งนี้ สื่อของทางบริษัทได้ติดตั้ง ณ ลานพาร์คพารากอน
ซึ่งเป็นสถานที่ที่มีความถี่ในการจัดกิจกรรมส่งเสริมการตลาดสูง
สามารถถ่ายทอดสดการจัดกิจกรรมนั้นๆ ได้ทั่วถึงครบถ้วน ซึ่งผู้ที่ผ่านไปมา ณ ขณะนั้น (Viewers)
ได้รับรู้ถึงกิจกรรมทำให้เกิดความสนใจและเข้าร่วมกิจกรรม
จึงเป็นการเพิ่มจำนวนผู้เข้าร่วมกิจกรรมซึ่งสามารถวัดผลผู้เข้าร่วมกิจกรรมนั้นๆได้อย่างชัดเจนและรวดเร็ว
และสามารถตอบสนองความต้องการของเจ้าของผลิตภัณฑ์ได้อย่างชัดเจน การถ่ายทอดสด(Live
Broadcast) ของผลิตภัณฑ์ต่างๆ เช่น Samsung, Honda, Swarovski, Channel V,
Kookai เป็นต้น

- การพัฒนาเนื้อหารายการ (Content)

เนื้อหารายการเป็นปัจจัยที่สำคัญในการตัดสินใจซื้อสื่อโฆษณา
ทางบริษัทได้ทำการปรับผังการออกอากาศเพื่อสร้างความน่าสนใจต่อผู้ที่ผ่านไปมา
และเนื้อหารายการในแต่ละช่วงเวลาได้ถูกพัฒนาให้มีความสอดคล้องต่อกลุ่มคน (Segmentation)

อีกทั้งบริษัทได้มุ่งเน้นการสร้างความรับรู้ในสื่อต่อนักศึกษาในสถาบันอุดมศึกษา
โดยการเปิดโอกาสให้นักศึกษาส่งผลงานเพื่อออกอากาศสู่สายตาสาธารณะชนผ่านสื่อของบริษัท

- กลยุทธ์ One fits One

จากแนวความคิดว่าไม่มีทางออกใดสามารถตอบสนองความต้องการของลูกค้าทั้งหมดได้
บริษัทจึงมุ่งเน้นในการนำเสนอรูปแบบโฆษณาเพื่อตอบสนองความต้องการพื้นฐานของลูกค้าแต่ละราย
(Tailor-Made) ซึ่งสามารถสร้างความประทับใจในสินค้าและบริการสู่ลูกค้าทุกราย

3.8 ธุรกิจถ่ายภาพและกิจกรรมบันเทิง

3.8.1 ลักษณะผลิตภัณฑ์หรือบริการ

คือ สตูดิโอถ่ายภาพและสถานที่จัดกิจกรรม ซึ่งมีดีไซน์ที่โดดเด่น ทันสมัย
สะดุดตาด้วยกระจกใส่รอบด้าน 360 องศา จำนวน 2 ชั้น อยู่ใจกลางศูนย์รวมวัยรุ่น
ภายในห้างสรรพสินค้าสยามเซ็นเตอร์ ภายใต้การดำเนินงานของบริษัท แม็ทชิ่ง มูฟวี่ทาวน์ จำกัด
มหาชน โดยรายได้การบริการดังกล่าวมาจากการถ่ายภาพ
และจากการให้บริษัทตัวแทนโฆษณาหรือเจ้าของสินค้าเช่าสถานที่
หรือจัดกิจกรรมเพื่อส่งเสริมการตลาดของสินค้านั้นๆ

-   การบริการภ่ายภาพมีการดำเนินงานดังนี้

1.  ลูกค้าระบุ package และรายละเอียดที่ต้องการ

2.  พนักงานต้อนรับ (Customer Service) ดูแลการแต่งตัว และ ถ่ายภาพ เลือกรูปที่ต้องการ
    และรายละเอียดเพิ่มเติม

3.  เมื่อสรุปรายละเอียดครบถ้วน พนักงานต้อนรับ (Customer Service)
    เรียกเก็บค่าบริการแก่ลูกค้า

  โดยมีรายการส่งเสริมการขายดังนี้

-   การบริการให้เช่าพื้นที่และการจัดกิจกรรม

บริษัทดำเนินธุรกิจการบริหารจัดการแสดงและกิจกรรมพิเศษ (Event Marketing)
ร่วมกับบริษัทเจ้าของผลิตภัณฑ์หรือตัวแทนผู้จัดกิจกรรมต่างๆ
ในการจัดกิจกรรมส่งเสริมการตลาดด้วยการนำเสนอกิจกรรมเชิงสร้างสรรค์
ด้วยความคิดแปลกใหม่ออกมาในรูปแบบแฟชั่นโชว์ การแสดงคอนเสิร์ต กีฬา ฯลฯ
โดยพิจารณาตามความเหมาะสม ที่ผ่านมาบริษัทฯ มีกิจกรรมส่งเสริมการตลาดที่สำคัญ ได้แก่
งานเปิดตัว Media Phenomenon, Double Cheeze Party, Levi’s Dare to be Square

3.8.2 การจัดหาผลิตภัณฑ์หรือบริการ

-   การให้บริการเช่าพื้นที่และการจัดกิจกรรม

1.  ประชุมและทำความเข้าใจในสิ่งที่ลูกค้าต้องการในการจัดกิจกรรมในรูปแบบ รายละเอียด
    เวลา และจัดทำข้อสรุป

2.  นัดประชุมทีมงานเพื่อคิดรูปแบบของการจัดกิจกรรมให้ตรงโจทย์ที่ลูกค้าให้มา

3.  บริษัทจะนำเสนอรูปแบบการจัดกิจกรรมพร้อมขออนุมัติจากลูกค้า
    รวมถึงการเซ็นสัญญาตามราคาและรายละเอียดที่ตกลงกัน ในกรณีที่ไม่มีการแก้ไขเพิ่มเติม

4.  หลังจากนั้นทางทีมงานจะจัดเตรียมและจัดกิจกรรมตามกำหนดการและสิ่งที่วางแผนไว้ให้สำเร็จ

5.  ภายหลังจากการจัดกิจกรรม
    ทางบริษัทจะทำสรุปรายละเอียดทุกอย่างตั้งแต่ต้นจนจบการจัดกิจกรรมนั้นๆแก่ลูกค้า

    -   การถ่ายภาพ

การให้บริการถ่ายภาพในลักษณะสตูดิโอ ( Photo Studio) จึงเกิดขึ้นอย่างแพร่หลาย
และหลายรูปแบบด้วยกัน ซึ่งจะแตกต่างกันที่คุณภาพและราคา โดยจะแบ่งเป็น 2 ประเภทใหญ่ ๆ
ดังนี้

1. Fast Service : คุณภาพน้อย ใช้สำหรับพกพา ราคาถูก
สามารถรอรับรูปได้เลยหรือใช้เวลาไม่นาน

2. Quality Service : คุณภาพสูง ราคาสูง ใช้เวลานาน

Cheeze Studio วางธุรกิจการถ่ายภาพอยู่ที่เป็นทั้ง Fast Service และ Quality Service
คือ “F&Q Service" คือ การบริการถ่ายภาพที่มีคุณภาพ สูง ราคาปานกลาง
และใช้เวลาไม่นานเกินไป

3.8.3 การตลาดและการแข่งขัน

ภาวะอุตสาหกรรม

-   การบริการให้เช่าพื้นที่และการจัดกิจกรรม

ในปี 2550 เป็นช่วงที่ลูกค้าหันมาสนใจ เทงบประมาณโฆษณา ลงสู่ตลาด below the line
มากขึ้น เพราะได้ภาพที่ชัดเจน เห็นกลุ่มเป้าหมาย และได้รับการตอบรับโดยตรงจากกลุ่มเป้าหมาย
ได้สัมผัสและได้รับ feedback ทันที มีข่าวประชาสัมพันธ์ทั้ง ทีวี หนังสือพิมพ์ นิตยสาร
และสื่ออื่นๆในวงกว้าง ใช้เงินน้อยแต่ได้การประชาสัมพันธ์ที่คุ้มค่า
ทำให้ลูกค้าทุกกลุ่มได้จัดเตรียมงบประมาณในการจัดกิจกรรมไว้สูง ด้วยเหตุผลดังกล่าว
จึงมีภาวการณ์แข่งขันในการที่จะรับเป็นโปรโมเตอร์ หรือ organizerให้กับลูกค้าที่สูงด้วยเช่นกัน

-   การถ่ายภาพ

ในปี 2550 วัฒนธรรมการถ่ายภาพ ยังเป็นสิ่งที่วัยรุ่นและบุคคลทั่วไปสนใจ ถือเป็นส่วนหนึ่งในชีวิต
การถ่ายภาพไม่มีวันตาย เนื่องจากการแสดงออกของอารมณ์ที่เป็นรูปธรรม ยังไม่มีสิ่งใดมาทดแทน
เห็นได้จากโทรศัพท์มือถือ ที่มีระบบการถ่ายภาพรองรับ หรือกล้องดิจิตอลที่ออกมาแพร่หลาย
และเกือบทุกบ้านต้องมี เปรียบเสมือน “ปัจจัยที่ 5”

ภาวะการแข่งขัน

  กลยุทธ์การแข่งขัน

-   การบริการให้เข่าพื้นที่และการจัดกิจกรรม

-   การใช้กลยุทธ์แบบเชื่อมโยง (Clustering Method)

บริษัทสามารถใช้ประโยชน์จากการเกาะกลุ่มทางธุรกิจ
เพื่อให้เกิดอำนาจการต่อรองและสนองตอบทางธุรกิจอย่างครบวงจร เช่น
การนำเสนอแพ็คเก็จของสื่อโฆษณาควบรวมกับการจัดกิจกรรมส่งเสริมการตลาด
โดยการว่าจ้างบริษัทในเครือที่มีความชำนาญในการจัดกิจกรรมทางการตลาด คือ บริษัท แม็ทชิ่ง
เอ็นเตอร์เทนเม้นท์ จำกัด จากการใช้ประโยชน์จากการให้บริการและรายการต่าง ๆ
ที่กลุ่มบริษัทมีอยู่
ทำให้บริษัทสามารถนำเสนอการจัดกิจกรรมส่งเสริมการตลาดที่มีความแปลกใหม่และมีคุณภาพเป็นที่ยอมรับจากเจ้าของผลิตภัณฑ์และองค์กรต่างๆ
ให้เป็นผู้จัดกิจกรรมการตลาดอย่างต่อเนื่อง

-   การใช้กลยุทธ์การตลาดแบบบูรณาการ (Integrated Marketing Communication)

เนื่องจากบริษัทมีการให้บริการที่หลากหลายเพื่อสนองตอบความต้องการทางการตลาด
บริษัทจึงสามารถให้บริการการตลาดแบบบูรณาการได้ครบวงจร ตัวอย่างเช่น
การจัดกิจกรรมทางการตลาดโดยใช้ช่องทางการประชาสัมพันธ์ของบริษัทเอง
ควบรวมถึงการออกแบบวัสดุอุปกรณ์ที่ใช้ในการจัดกิจกรรม
การออกแบบสื่อโฆษณาและการให้บริการเช่าพื้นที่ในการจัดกิจกรรมทางการตลาด

ลักษณะลูกค้าและกลุ่มลูกค้าเป้าหมาย

  บริษัทได้กำหนดลักษณะลูกค้า ดังนี้

-   กลุ่มลูกค้าเป้าหมาย : เจ้าของสินค้าและผลิตภัณฑ์ต่างๆ
    ที่ต้องการจัดกิจกรรมส่งเสริมการตลาดให้กับผลิตภัณฑ์ของตน
    เพื่อสร้างยอดขายหรือสร้างภาพลักษณ์ให้กับผลิตภัณฑ์

-   กลุ่มตัวแทนผู้จัดกิจกรรมทางการตลาด : ตัวแทนเจ้าของสินค้าและผลิตภัณฑ์
    ซึ่งดูแลเรื่องการจัดกิจกรรมทางการตลาด (Event Agency)
    ที่เสนอทางเลือกทางการตลาดให้แก่เจ้าของผลิตภัณฑ์

-   กลุ่มผู้เข้าร่วมกิจกรรมทางการตลาด : ลักษณะกลุ่มผู้เข้าร่วมกิจกรรม โดยมุ่งเน้นที่กลุ่มวัยรุ่น
    กลุ่มวัยเรียน และกลุ่มวัยเริ่มทำงาน
    ซึ่งมีกำลังซื้อสูงและเป็นกลุ่มที่มีความสามารถในการซื้อและตัดสินใจเข้าร่วมกิจกรรมมากที่สุด

    -   การถ่ายภาพ

พัฒนาคุณภาพ และความแตกต่าง ให้มีความน่าสนใจอยู่ตลอดเวลา ด้วยทาง Cheeze Studio
มีภาพถ่ายที่มีความโดดเด่นในเรื่องของกราฟฟิคที่ไม่เหมือนใคร และการออกแบบอย่างมีรสนิยม
จึงมีการพัฒนากราฟฟิคใหม่ๆ เพื่อเป็นทางเลือกของลูกค้าเพิ่มมากขึ้น

จุดเด่นอีกประการหนึ่งที่โดดเด่นกว่าสตูดิโอถ่ายภาพที่อื่น คือ ผู้มาใช้บริการถ่ายภาพที่ Cheeze
Studio สามารถต่อยอดจากการใช้บริการ คือมีสิทธิ์ได้รับคัดเลือกในการถ่ายภาพกับ Cheeze
Magazine หรือเล่นภาพยนตร์โฆษณากับทาง Matching Studio
หรือได้ร่วมงานกับสื่อบันเทิงที่เป็นพันธมิตรต่างๆ อาทิ Chic Channel, กันตนา เป็นต้น
ซึ่งถือเป็นจุดเด่นที่โดดเด่นและแตกต่างจากธุรกิจในลักษณะเดียวกันในปัจจุบัน

- กลยุทธ์ด้านการจัดจำหน่าย

ขยายช่องทางการจัดจำหน่าย โดยเจาะเข้าไปในธุรกิจที่มีความสนใจในการถ่ายภาพอยู่แล้ว
ไม่ว่าจะเป็น บริษัททัวร์ , บริษัทจัดหานักแสดง (Modeling) เป็นต้น
เพื่อเพิ่มฐานลูกค้าให้ขยายวงกว้างมากขึ้น

- กลยุทธ์ทางด้านการส่งเสริมการขาย

มีการคิดโปรโมชั่น เพื่อดึงดูดความสนใจของลูกค้าอย่างสม่ำเสมอ ตามเทศกาลพิเศษต่างๆ
ร่วมถึงการ Co- Promotion กับสินค้าและบริการอื่นๆ เพื่อเพิ่มความคุ้มค่าแก่ลูกค้า

-   งานที่ยังไม่ได้ส่งมอบ

  - ไม่มี-